text:
Pula e ne e na mme Josh o ne a dutse mo tafoleng ya kitšhini a dira khaete. O ne a na le dithobanyane tsa legong tse di bofefo tse a neng a di dirisa go dira foreimi ya khaete. Gape o ne a na le pampiri ya dithišu ya mmala wa botala jwa legodimo le bohibidu le botala le bopinki. O ne a khabara khaete yotlhe ka pampiri ya thišu e khibidu.
“Pampiri e ya mmala wa botala jwa legodimo ke sefatlhego sa khaete!” Josh a swetsa. O ne a segolola pampiri ya thišu e e khibidu go dira dipounama tse di itumetseng tse di nyenyang, pampiri e tala ya thišu go dira matlho, le pampiri e pinki ya thišu go dira dikgolokwane tsa marama. Jaanong a dira mogatla o motelele wa khaete ka pampiri ya thišu ya mmala wa botala jwa legodimo, khibidu, botala le bopinki.
“Mogatla wa gago o lebega jaaka diaparo tsa ga Gogo tse di binang mo phefong mo terateng ya diaparo,” Josh a rialo go khaete. Jaanong a bofelela mogala o motelele thata go dikologa tšhupu ya khateboto mme a bofa bokhutlo jwa mogala o mongwe mo foreiming ya khaete, gore e se fofe mo go ene nako e e tlang fa e le mo moweng.
“Leina la gago ke Motshwaraloapi!” Josh a rialo mo khaeteng.
Moso o o latelang, Josh a dula mo setulong sa gagwe sa maotwana kwa ntle fa pele ga mojako wa gagwe le Motshwaraloapi mo godimo ga gagwe. E ne e le letsatsi le le siameng go fofisa khaete. O ne a emetse Hope. O ne a ya go mo kgorometsa mo thoko ga tselana ya maoto ka bonako bo a bo kgonang, gore Motshwaraloapi a kgone go tshwara phefo a fofe. O ne a le kae?
“Ke fano!” ga rialo Hope. “Ke maswabi ke tharinyana. A khaete ya gago e siametse go fofa?”
“Ee, ga ke kgone go leta gore ke ise kwa loaping!” ga rialo Josh.
“A re tsamaye ge!” ga rialo Hope fa a tshwareletse setulo sa maotwana kwa morago thata. A simolola go tsamaya ka bonako, mme a taboga tsela yotlhe mo thoko ga tselana ya maoto. Maoto a ya bumpity-bump, bumpity-bump, a oketsa lobelo fa Hope a taboga. Josh a tlogela bontlhabongwe jwa mogala bo phutologa go tswa mo tšhupung ya khateboto e a neng a e tshwere. Ka ponyo ya leitlho khaete ya fofa! Ya phaphasela mo moweng fela mo godimonyana ga ditlhogo tsa bona.
Josh le Hope ba taboga go feta Neo yo o neng a le mo pele ga tshingwana a tshameka le Bella. O ne a rwele hutse ya pampiri ya legodu la mawatle mme a tshwere tšhaka ya khateboto. Bella o ne a rwele hutshe ya moloi.
“Ga o legodu le le siameng la lewatle!” Bella a rialo, a tshikinya kota ya gagwe ya mejiki.
“Hau! Hau!” Noodle a bogola, fela Neo o ne a sa mo utlwelele kgotsa Bella. Neo o ne a lebeletse Josh le Hope ba tla mo tselaneng ya maoto ka bonako jo bo makatsang. Jaanong Bella a lebala ka motshameko wa bona le ene mme a lebelela Josh le Hope!
“A re ka tla le lona?” Neo a botsa.
“Ee, tlang! Re ya go fofisa Motshwaraloapi!” Josh a rialo fa a feta.
“Tlaa, Bella, a reye!” Neo a rialo.
“Tlaa, Noodle,” Bella a rialo.
“Hau! Hau!” Noodle a bogola.
Ka jalo Hope le Neo le Bella le Noodle ba taboga ka mola o motelele fa morago ga Josh, ba ya bumpity-bump le hau! hau! tsela yotlhe fa thoko ga tselana ya maoto.
Fa ba fitlha kwa lebaleng fa thoko ga matlo mangwe, Josh a tlogela mogala mongwe o montsi mme Motshwaraloapi a fofela kwa godimo kwa moweng. Le kwa godimo. Ya relela ka iketlo mo godimo ga marulelo le ditlhare e aparetswe ke loapi lo lo mmala wa botala jwa legodimo. Josh le Hope le Neo le Bella ba lebelela khaete ba eletsa e kete ba ka bo ba fofa le yone kwa loaping.
“Hau! Hau!” Noodle a bogolela kwa godimo. Gape o ne a lebeletse khaete kwa godimo.
“Neo, a o batla go leka go fofisa khaete?” Josh a botsa.
“Ee ka kopo!” ga rialo Neo, mme a tsaya mogala wa tšhupu ya khateboto mo go Josh. Mme fela go ne go le phefo e bile Motshwaraloapi a goga thata, mme Neo a diga tšhupu ya khateboto. Ya fofela kwa le kwa mo fatshe jaaka selo se se tshelang, sa naga mme ya ntsha mogala o montsi, gore khaete e fofele kwa godimo thata. Ka ponyo ya leitlho e ne e le selo fela se sennye mo loaping.
Noodle a tshwara ka bonako tšhupu ya mogala! O ne a e tshwara ka ditlhaa tsa gagwe mme a e gatelela ka maroo a gagwe gore e se dikologe. Jaanong a tlolela ka maroo a gagwe mo mangoleng a ga Josh mme a mo fa tšhupu. Kwa bofelong, Motshwaraloapi e ne ya kgaotsa go fofela kwa godimo mme ya nna kwa e leng, mogatla wa yona o o phatsimang o supasupa mo loaping kwa tlase ga yone.
“Noodle, o bolokile khaete ya rona!” Josh a rialo. Noodle a tsokotsa mogatla wa gagwe.
“Noodle, o motshwari yo o kwa godimo wa khaete go feta!” ga rialo Hope. Noodle a tsokotsa mogatla wa gagwe.
“Noodle, o ntšwa e e botlhale thata!” Bella a rialo. Noodle a tsokotsa mogatla wa gagwe.
Josh a goga khaete ya gagwe thata fela gore a phuthe mogala o o dikaganyeditseng rolo ya khateboto go fitlhela Motshwaraloapi a nna mo go ene morago ga loeto lwa gagwe lo logolo mo loaping. Hope o ne a retolola setulo sa maoto, mme botlhe ba ya, bumpity-bump le hau! hau! tsela yotlhe go ya gae.
Fa Josh a ya go robala bosigo joo, o ne a gopola monate o a o jeleng le khaete ya gagwe le ka moo e batlileng go mo latlhegela. “Ka lesego ke na le ditsala tsa nnete mo lefatsheng!” a hemela kwa godimo fa a tswala matlho a gagwe.
Nna le boitlhamedi!
* Letla bana ba gago go itirela dikhaete tsa bone. Ba botse dipotso go ba thusa go simolola – sekai: O tlile go dira khaete ya gago go nna ya popego efe? O ka dirisa didiriswa dife go e dira? O ka e kgabisa jang?
* Itumele le bana ba gago ka go butswela dibalune mme lo di fofise. (O se ke wa bofa lefuto mo molomong wa balunu e e butswetsweng.) Lebelela jaaka di fofela gotlhe fa di tswa mowa!
* Mo leinaneng, Neo o rwele hutshe e e dirilweng ka dikuranta. Fa bana ba gago kuranta, selotheipi, dikere le mogala mme o ba gwetlhe go dira selo sengwe ba dirisa didiriswa tse.


c: text/html

text:
A Tota re ka Itumedisa Modimo?
A o kile wa bala ka batho ba Baebele e ba tlhalosang ka tsela e e kgatlhang o bo o re, ‘Nka se tshwane le bone!’ O ka nna wa re, ‘Diphoso tsa me di thiba letsatsi, ke moleofi e bile ga se ka metlha ke dirang se se siameng.’
Baebele ya re tlhogo ya lotso e bong Jobe o ne a “se na molato e bile a thokgame.” (Jobe 1:1) Lote o ne a bidiwa “monna yo o siameng.” (2 Petere 2:8) Mme Dafide ene o tlhalosiwa a ne a dira “se se neng se siame” mo matlhong a Modimo. (1 Dikgosi 14:8) Le fa go ntse jalo, a re sekasekeng matshelo a batho bao ba go buiwang ka bone mo Baebeleng. Re tla lemoga gore (1) ba ne ba dira diphoso, (2) re ka ithuta mo sekaong sa bone le gore (3) re ka itumedisa Modimo.
BA NE BA DIRA DIPHOSO
Jobe o ne a diragalelwa ke dilo tse di botlhoko ka go latelana le fa a ne a se na molato. O ne a na le kgopolo e e phoso ya gore Modimo ga a re sepe ka go bo a nna a ikanyega mo go Ene. (Jobe 9:20-22) Jobe o ne a ipolela a siame mo batho ba bangwe ba neng ba tsaya gore o ipona a siame go feta Modimo.—Jobe 32:1, 2; 35:1, 2.
Lote o ne a okaoka go dira tshwetso e e neng e utlwala sentle e bile e le motlhofo. O ne a utlwisitswe botlhoko thata ke boitsholo jwa batho ba kwa Sodoma le Gomora mo a neng a “tlhokofatsa moya wa gagwe o o siameng” ka ntlha ya boitshwaro jwa bone. (2 Petere 2:8) Modimo o ile a itsise Lote gore o ikaeletse go fedisa metse eo mme a mo naya tshono ya gore ene le lelapa la gagwe ba falole. O ka tswa o akanya gore Lote yo o neng a nna a utlwile botlhoko o ne a tla itlhaganelela go tswa mo motseng. Le fa go ntse jalo, mo nakong eno e e potlakileng thata o ne a diega. Baengele ba ba neng ba rometswe go falotsa Lote le lelapa la gagwe ba ne ba tshwanelwa ke go ba tshwara ka seatla le go ba ntsha mo motseng.—Genesise 19:15, 16.
Nako nngwe Dafide o ne a palelwa ke go nna le boikgapo, ka jalo a tlhakanela dikobo le mosadi wa monna yo mongwe. Se se utlwisang botlhoko ke gore, Dafide o ne a leka go fitlha boleo jwa gagwe ka go dira gore monna wa mosadi yoo a bolawe. (2 Samuele, kgaolo 11) Baebele ya re, se Dafide a se dirileng se ne “se le bosula mo matlhong a ga Jehofa.”—2 Samuele 11:27.
Jobe, Lote le Dafide ba dirile diphoso mme dingwe tsa tsone di ne di le masisi tota. Mme jaaka re tla bona, ba ne ba batla go direla Modimo ka pelo yotlhe. Ba ne ba ikemiseditse go bontsha gore ba ikwatlhaya le go dira diphetogo fa go tlhokega. Ka jalo, Modimo o ne a ba amogela e bile Baebele ya re ke banna ba ba ikanyegang.
RE KA ITHUTA ENG?
E re ka re na le boleo, re dira diphoso. (Baroma 3:23) Fa re dira diphoso, re tshwanetse go bontsha gore re a ikwatlhaya go tswa foo re dire sotlhe se re ka se kgonang go di baakanya.
Jobe, Lote le Dafide ba ile ba leka go baakanya diphoso tsa bone jang? Jobe o ne a ikanyega. Fa Modimo a sena go gakolola Jobe, Jobe o ne a baakanya tsela e e phoso e a neng a akanya ka yone a bo a ikwatlhaela se a se buileng. (Jobe 42:6) Tsela e Lote a neng a leba boitsholo jo bo sa siamang jwa batho ba Sodoma le Gomora ka yone, e ne e dumalana le melao ya Modimo. Bothata ke gore o ne a diega ka nakwana. Kgabagare, o ne a tswa mo metseng eo e e neng e tla fedisiwa mme a falola. O ne a nna kutlo mme a se ka a leba se a neng a se tlogetse kwa morago. Le fa Dafide a ne a dirile boleo jo bo masisi ka go tlola molao wa Modimo, o ne a bontsha gore tota o ikwatlhaya go tswa pelong a bo a kopa Modimo gore a mo utlwele botlhoko.—Pesalema 51.
Tsela e Modimo a neng a ba leba ka yone e bontsha gore o ne a lemoga gore ba na le boleo. Modimo o ‘itse popego ya rona sentle, o gakologelwa gore re lorole.’ (Pesalema 103:14) Ka jalo, e re ka Modimo a itse gore re dira diphoso, o lebeletse gore re dire eng go mo itumedisa?
Modimo ‘o itse popego ya rona sentle, o gakologelwa gore re lorole.’—Pesalema 103:14
BATHO BA BA NANG LE BOLEO BA KA ITUMEDISA MODIMO JANG?
Kgakololo e Dafide a neng a e naya morwawe e bong Solomone e re thusa go tlhaloganya se re ka se dirang go itumedisa Modimo. “Wena Solomone morwaaka, itse Modimo wa ga rrago mme o mo direle ka pelo e e feletseng.” (1 Ditiragalo 28:9) Pelo e e feletseng ke eng? Ke pelo e e ratang Modimo e bile e ikemiseditse go itse melao ya gagwe le go e dira. Ga se pelo e e se nang boleo, go na le moo, ke pelo e e dirang se Modimo a se batlang e bile e ikemiseditse go amogela kgakololo. Go rata Modimo le go nna kutlo go ne ga dira gore Jobe e nne motho yo o ‘se nang molato,’ Lote e nne “monna yo o siameng” le gore Dafide a dire “se se neng se siame” mo Modimong. Le fa ba dirile diphoso, ba ne ba itumedisa Modimo.
Pelo e e feletseng e ikemiseditse go itse melao ya Modimo le go dira se a se batlang
Ka jalo, dikai tseno di ka re kgothatsa fa re nna le dikakanyo tse di sa siamang kgotsa re bua sengwe se re se ikwatlhaelang kgotsa re dira sengwe se se phoso. Modimo o a itse gore re sa ntse re na le boleo. Mme gone, o lebeletse gore re mo rate le gore re lwele go nna kutlo. Fa re na le pelo e e feletseng, re ka tlhomamisega gore le rona re ka itumedisa Modimo.

robotstxt: allowed

filter: keep


text:
161Ka ngwaga wa 36 wa puso ya ga Asa, Baesa kgosi ya Iseraele a bololela Juta, a agelela Rama gore a thibele batho go ka tsena gongwe go tswa kwa go Asa kgosi ya Juta. 2Ke fa Asa a ntsha selefera le gouta mo dikhumong tsa Ntlo ya Morena le tsa ntlo ya kgosi, a di romela kwa go Benehatate kgosi ya Siria e e neng e agile kwa Damaseko a re: 3“Go na le kgolagano fa gare ga me le wena le fa gare ga rre le rraago. Bona, ke go rometse selefera le gouta! Yaya o senye kgolagano ya gago le Baesa kgosi ya Iseraele gore a ntlogele.”
4Benehatate a utlwana le kgosi Asa, a roma balaodi ba mephato ya gagwe, ba bololela metse ya Iseraele, ba senya Iyone le Dane le Abele-Maime le metse yotlhe ya difala ya Nafetale. 5Ya re Baesa a utlwa jalo, a khutla go agelela Rama, a emisa tiro eo ya gagwe. 6Ke fa kgosi Asa a tsaya Bajuta botlhe, mme ba tlosa majwe a Rama le dikgong tsa teng tse Baesa o neng a agelela ka tsona, a agelela Geba le Mitsepha ka tsona.
7Ka sebaka seo ga tla mmoni Hanani kwa go Asa kgosi ya Juta, a mo raya a re: “E re ka o ikaegile ka kgosi ya Siria, mme o se ka wa ikaega ka Morena, Modimo wa gago, ke ka moo mephato ya kgosi ya Siria e falotseng mo diatleng tsa gago. 8A ga ke re, Baethiopia bale le Balebia bale e ne e le mephato e megolo, ba na le dikoloi tsa ntwa le bapalami ba dipitse ba bantsi thata. Mme e re ka o ne wa ikanya Morena, a ba neela mo diatleng tsa gago.
9Gonne matlho a Morena a ntse a sekaseka lefatshe lotlhe gore a itshupe a le thata go busa ba ba mo ineetseng ka pelo yotlhe. Golo fa o dirile ka bosilo. Gonne go tloga jaanong o tla tsogelwa ke dintwa.” 10Mme Asa a galefela mmoni, a mo tsenya mo ntlong ya kgolegelo; gonne o ne a mo tukela bogale ka ntlha ya moo, a ba a gatelela bangwe ba morafe ke sebaka seo.
Math. 14:3
11Mme ditirafalo tsa ga Asa tsa pele le tsa morago kana di kwadilwe mo dikwalong tsa dikgosi tsa Juta le Iseraele. 12E rile ka ngwaga wa 39 wa puso ya gagwe Asa a simolola go bolawa ke maoto, bolwetse jwa gagwe jwa nna jwa golela pele. Mme le mo bolwetseng jwa gagwe a se ka a batla thuso ya Morena, fa e se ya dingaka fela. 13Mme Asa a robala le borraagwe, a swa ka ngwaga wa 41 wa puso ya gagwe. 14Ba mo fitlha mo lebitleng la gagwe le o neng a le ikgabetse mo motseng wa ga Dafita; teng ba mo robatsa mo bolaong jo bo neng bo tletse makga le ditlhare tse di tlhakantsweng ka botswerere go dira ditlolo; ba mo tshubela maswalo a mantsi thata.
Jer. 34:5


text:
Jehofa ke Mang?
Karabo ya Baebele
Jehofa ke Modimo wa boammaaruri yo go buiwang ka ene mo Baebeleng, Mmopi wa dilo tsotlhe. (Tshenolo 4:11) Baporofeti ba ba jaaka Aborahame le Moshe ba ne ba mo obamela, fela jaaka Jesu a ile a dira. (Genesise 24:27; Ekesodo 15:1, 2; Johane 20:17) Ga se Modimo wa batho ba le bangwe fela mme ke wa “lefatshe lotlhe.”—Pesalema 47:2.
Jehofa ke leina la Modimo le le sa tshwaneng le lepe le le tlhagelelang mo Baebeleng. (Ekesodo 3:15; Pesalema 83:18) Leina “Jehofa” le tserwe mo lediring la Sehebera le le kayang “go diragala,” mme baithuti ba le bantsi ba re leina leo le kaya, “O Dira Gore go Diragale.” Tlhaloso eno e a tshwanela ka gonne e bontsha gore Jehofa ke Mmopi le Modiragatsi wa mafoko a gagwe. (Isaia 55:10, 11) Gape Baebele e re thusa go itse ka botho jwa ga Jehofa, segolobogolo ka nonofo ya gagwe e e tlhomologileng ya lorato.—Ekesodo 34:5-7; Luke 6:35; 1 Johane 4:8.
Leina “Jehofa” ka Sehebera le emelwa ke ditlhaka tse nnè tsa יהוה (YHWH) tse di bidiwang Thaterakeramatone. Ga go itsiwe gore leina leno le ne le bidiwang jang ka Sehebera sa bogologolo. Le fa go ntse jalo, lekgetlo la ntlha fa leina la Modimo le ne le dirisiwa mo Baebeleng ya Seesemane e ne e le ka 1530 mo thanolong ya ga William Tyndale. *
Goreng go sa itsiwe gore leina la Modimo le ne le bidiwa jang ka Sehebera sa bogologolo?
Sehebera sa bogologolo se ne se kwalwa ka ditumammogo fela, se se na ditumanosi. Fa Mohebera a bala, go ne go le motlhofo gore a itsenyetse ditumanosi tse di tshwanelang. Le fa go ntse jalo, morago ga go kwalwa ga Dikwalo Tsa Sehebera (Tesetamente e Kgologolo), Bajuda ba le bantsi ba ne ba setse ba na le moila wa gore ga go a siama go buela leina la Modimo kwa godimo. Ka jalo, fa ba balela dikwalo tse di nang le leina la Modimo kwa godimo, ba ne ba le emisetsa ka mareo a a jaaka “Morena” kgotsa “Modimo.” Fa dingwaga di ntse di feta, moila ono o ile wa anama mme tsela e le neng le bidiwa ka yone bogologolo e ne e sa tlhole e itsiwe. *
Bangwe ba dumela gore leina leo le ne le bidiwa “Yahweh,” fa ba bangwe bone ba akantsha gore le ka tswa le ne le bidiwa ka ditsela tse dingwe. Momeno wa Lewatle le le Suleng o o nang le karolo nngwe ya buka ya Lefitiko ka Segerika, o kwala leina la Modimo e le Iao. Gape bakwadi ba bogologolo ba Bagerika ba akantsha gore le bidiwe Iae, I·a·be′, le I·a·ou·e′ mme ga go epe ya dikakantsho tseno tse di tlhomamisang gore leina leno le ne le bidiwa jang ka Sehebera sa bogologolo. *
Dikgopolo tse di phoso ka leina la Modimo mo Baebeleng
Kgopolo e e phoso: Dithanolo tsa Baebele tse di dirisang leina “Jehofa” di le itsenyeditse.
Boammaaruri: Lefoko la Sehebera le le emelang leina la Modimo le tlhaga makgetlo a ka nna 7 000 mo Baebeleng. * Baranodi ka bontsi ba swetsa ka go ntsha leina la Modimo ba bo ba dirisa sereto se se jaaka “Morena” mo boemong jwa lone.
Kgopolo e e phoso: Modimo Mothatayotlhe ga a tlhoke leina le le mo tlhaolang.
Boammaaruri: Modimo ka boene o tlhotlheleditse bakwadi ba Baebele gore ba dirise leina la gagwe makgetlo a le mantsi a bo a re batho ba ba mo obamelang ba le dirise. (Isaia 42:8; Joele 2:32; Malaki 3:16; Baroma 10:13) Tota e bile, Modimo o ne a kgala baporofeti ba maaka ba ba neng ba leka go dira gore batho ba lebale leina la gagwe.—Jeremia 23:27.
Kgopolo e e phoso: Fa re latela ngwao ya Bajuda, re tshwanetse go ntsha leina la Modimo mo Baebeleng.
Boammaaruri: Bakwadi bangwe ba Bajuda ba ne ba gana go bitsa leina la Modimo. Le fa go ntse jalo, ga ba a ka ba le ntsha mo Dibaebeleng tsa bone. Tota e bile, Modimo ga a batle gore re sale dingwao dipe tsa batho morago tse di ka re katosetsang kgakala le ene.—Mathaio 15:1-3.
Kgopolo e e phoso: Leina la Modimo ga le a tshwanela go dirisiwa mo Baebeleng ka ntlha ya gore ga go itsiwe gore le ne le bidiwa jang ka Sehebera.
Boammaaruri: Go akanya jaana go dira gore e nne e kete Modimo o batla gore batho ba ba buang dipuo tse di farologaneng ba bue leina la gagwe ka go tshwana. Le fa go ntse jalo, Baebele e bontsha gore baobamedi ba Modimo ba mo nakong e e fetileng ba ba neng ba bua dipuo tse di farologaneng ba ne ba sa bitse maina ka tsela e e tshwanang.
Ka sekai, akanya ka moatlhodi wa Moiseraele e bong Joshua. Bakeresete ba lekgolo la ntlha la dingwaga ba ba neng ba bua Sehebera ba ka bo ba mmiditse Yehoh·shu′aʽ, mme ba ba buang Segerika ba ka bo ba rile I·e·sous′. Baebele e dirisa leina la ga Joshua la Sehebera le ranotswe ka Segerika, mo go bontshang gore Bakeresete ba ne ba bitsa maina go ya ka dipuo tsa bone.—Ditiro 7:45; Bahebera 4:8.
Ka jalo, go ka dirisiwa tsela e e tshwanang go ranola leina la Modimo. Go botlhokwa go busetsa leina la Modimo mo maemong a lone a a tshwanetseng mo Baebeleng go na le go tlhoma mogopolo mo go reng le buiwa jang.
^ ser. 3 Fa Tyndale a ne a ranola dibuka tsa ntlha tse tlhano tsa Baebele o ne a dirisa leina “Iehouah.” Fa nako e ntse e ya, puo ya Seesemane e ne ya fetoga, ka jalo tsela e leina leno le peletiwang ka yone le yone e ne ya fetoga go tsamaisana le tsela e puo eno e neng e buiwa ka yone. Ka sekai, ka 1612 Henry Ainsworth o ne a dirisa leina “Iehovah” mo thanolong ya gagwe ya buka ya Dipesalema. Ka 1639 fa a ne a e tlhabolola o ne a dirisa leina “Jehovah.” Baranodi ba Baebele ya American Standard Version ya 1901, ba ne ba dira se se tshwanang ka go dirisa leina “Jehovah” gongwe le gongwe mo leina la Modimo le neng le tlhaga teng mo mokwalong wa Sehebera.
^ ser. 4 Kgatiso ya Bobedi ya New Catholic Encyclopedia, Bolumo 14, tsebe 883-884 ya re: “Nakonyana fa batho ba sena go boa go tswa kwa botshwarwa, ba ne ba simolola go tlotlomatsa leina Yahweh mme ga simolola mokgwa wa go dirisa ADONAI kgotsa ELOHIM mo boemong jwa lone.”
^ ser. 5 Fa o batla tshedimosetso e e oketsegileng, bona karolo 1 ya setlhogo se se reng “Leina la Modimo mo Dikwalong Tsa Sehebera” mo bukaneng ya Kaedi ya go Ithuta Lefoko la Modimo.
^ ser. 7 Bona kgatiso ya Theological Lexicon of the Old Testament, Bolumo 2, tsebe 523-524.


text:
Mmualebe yo o fetileng o ne a bua ka lefoko ‘go fatlhoga.’ Kgang ya rona e ne ya simolola e bua ka seemo sa temo ya ngwaga ono.
Re ne ra re, ka e rile ngwaga o o fetileng o wela, le ono o simologa, pula ya na thata go feta le jaaka re ne re solofetse, re ne ra isa pelo mafisa. Re ne ra solofela gore, ka pula ke eo e nele, Batswana ba tlaa lema mme ba dike ba bonye thobo e ntsi thata kana ba fotse.
Re ne ra tswelela ra re, mme fa re ntse re lebile, ga re bone fa t hobo e re neng re e solofetse ele, e tlaa bonala ka jaana balemi ba ne ba kgorelediwa ke dilo dingwe. Ra re, la ntlha go ne ga senya yone pula, ya fetola masimo mangwe megobe le dinoka mme beng ba one ba se ka ba kgona go lema.
Pula e sale foo, bangwe ba ba neng ba lemile ba tlhaselwa ke seboko sa segopa (army worm) . Ga twe seboko se, se ja mmidi go o bolaela ruri. Dijwalo tsa sika loo thotse le tsone, ka di tshaba metsi, tsa babalelwa ke pula, tsa a swa.
Mme fa go ntse jaana, molemi a bo a ka solofela go roba eng. Go lebega sa gagwe e ka nna go itlhoboga fela, go rwala thoto, a boela gae a iphotlhere.
E rile kgang ya rona e ntse e tsweletse, ra utlwa fa kwa Machana, mo kgaolong ya Ngwaketse Bophirima, balemi ba ne ba fenyediwa ke mhero, e ntse e le ka lebaka la pula.
Re ne ra utlwa gore, koo pula e ne ya na dijwalo di setse di dule, masimo a lekanye go tlhagolwa. Mme ka pula e ne e na malatsi otlhe, balemi ba se ka ba bona nako ya go tlhagola.
Mo go tlaa raya gore dijwalo di ne tsa se ka tsa gola sentle, tsa hupediwa ke mhero. Go ntse go ntse jalo, ga twe diji le tsone, e bong kgaka, phuti, ntlole le sepepe, .le tsone tsa tsena tsa senya, thata di e ja bosigo. Balemi ba nna ba belaela gore a ruri ba tlaa tswa ka sengwe.
Re ne ra utlwa gore, e ne e rile molemi mongwe kwa Machana a itekodisa BOPA, a re ba nelwe ke pula nako ya dijwalo di fatlhoga mme ka jalo, ba palelwa ke go tlhagola. Kgang ya rona e ne ya tswa gone fa gore, molemi a re, pula e nele nako ya dijwalo di fatlhoga.
Potso ya nna gore, a lefoko ‘go fatlhoga,’ le dirisitswe sentle; a Setswana se bua jalo, se re dijwalo di a fatlhoga? Re ne ra araba potso e ka gore, nnyaa, dijwalo ga di fatlhoge. Ra re lefoko ‘go fatlhoga’ le raya go tlhalefa kgotsa go gola tlhaloganyo. Kgang ya rona ya wela e re, dijwalo di a gola, ga di fatlhoge. Ra re, go fatlhoga, go fatlhoga motho kana ngwana, go raya gore, o a tlhalefa, o tiya tlhaloganyo; o simolola go lemoga kwa botshelo bo yang teng.
Morago ga kgang ya rona ya maloba, mongwe o ne a tlhaeletsa Mmualebe a botsa gore, tiro yone ga tweng ka yone.
A re, a yone Setswana ga se re e a fatlhoga? Karabo e ne ya nna ya re, nnyaa, fela jaaka dijwalo, tiro ga e fatlhoge. A re lemoge gore, jaaka re setse re buile, fa re bua ka go fatlhoga, re bua ka go gola tlhaloganyo.
Dijwalo, tiro le dilo tse dingwe, ga di na epe tlhaloganyo e motho a nang nayo. Jalo he, ga go sepe se e ka reng re bua ka sone ra re se a fatlhoga ka jaana ga se na tlhaloganyo. Go gola dilo di ka gola mme di gola mmele; di golela kwa godimo, di katoga lefatshe.
Fa re bua ka tiro, re ka re, e a gola, re raya gore e nna ntsi, kana re re, e godile, re raya gore ka mabaka mangwe e oketsegile, e nnile ntsi. Motho o ka fiwa tiro nngwe go e dira.
A solofela gore o tlaa e dira a e fetse ka pela. Mme e re a sa ntse a e tshwere, a e dira, a fiwe e nngwe gape gore a e dire. Gone fa, ke gone fa a ka reng tiro e a gola kgotsa e godile, a raya gore e ntsi ampo e ntsifetse.
A e dire a e fetse mme a re tiro e fedile, e khutlile, kana e wetse. A re itse gore, tiro ga e fatlhoge. Tiro e a wela, e a fela, e a khutla; go twe e tsile kwa bofeleng, e tsile bokhutlong kana e wetse. Re boe re re, go feditswe, go weditswe, e seng tiro e fatlhogile.


text:
Go tlhophiwa banna gore ba kgaoganye lefatshe (16-29)
34 Mme Jehofa o ne a tswelela a bua le Moshe a re:2 “Naya Baiseraele ditaelo tseno: ‘Fa lo tsena mo lefatsheng la Kanana,+ leno ke lefatshe le e tla nnang la lona e le boswa, lefatshe la Kanana go ya ka melelwane ya lone.+3 “‘Molelwane wa lona o o kwa borwa o tla simologa kwa nageng ya Tsine go bapa le Edoma, mme molelwane wa lona o o kwa borwa ka fa botlhaba o tla simologa kwa bofelelong jwa Lewatle la Letswai.*+4 Molelwane wa lona o tla fapoga o bo o ya go feta ka fa borwa jwa thotana ya Akarabime+ mme o fetele kwa Tsine, mme o tla felela kwa borwa jwa Kadeshe-barenea.+ Go tswa foo, o tla fetela kwa Hasare-adare+ o bo o ya kwa Asemone.5 Molelwane oo o tla fapoga kwa Asemone o bo o ya kwa Molapong wa Egepeto, mme o tla felela kwa Lewatleng.*+6 “‘Molelwane wa lona o o kwa bophirima e tla nna Lewatle le Legolo* le lotshitshi. Ono e tla nna molelwane wa lona o o kwa bophirima.+7 “‘Jaanong ono e tla nna molelwane wa lona o o kwa bokone: Go tswa kwa Lewatleng le Legolo lo tla tshwaya molelwane wa lona go ya go fitlha kwa Thabeng ya Hore.8 Go tswa kwa Thabeng ya Hore, lo tla tshwaya molelwane go ya go fitlha kwa Lebo-hamathe,*+ mme molelwane oo o tla felela kwa Sedade.+9 Mme molelwane oo o tla ya kwa Siferone, mme o tla felela kwa Hasare-enane.+ Ono e tla nna molelwane wa lona o o kwa bokone.10 “‘Morago ga moo, lo tshwaye molelwane wa lona o o kwa botlhaba go simologa kwa Hasare-enane go ya go fitlha kwa Shefame.11 Molelwane oo o tla tswa kwa Shefame o bo o fetela kwa Ribela ka fa botlhaba jwa Aine, mme o tla fologela o bo o kgabaganya mokgokolosa o o ka fa botlhaba jwa Lewatle la Kinerethe.*+12 Molelwane oo o tla fetela kwa Joredane, mme o tla felela kwa Lewatleng la Letswai.+ Leno e tla nna lefatshe la lona+ le melelwane e e le dikologileng.’”13 Ka jalo, Moshe o ne a laela Baiseraele a re: “Leno ke lefatshe le lo tla le kgaoganyang ka bola+ gore e nne la lona, fela jaaka Jehofa a laetse gore o tla le naya ditso di le robongwe le halofo.14 Gonne lotso lwa Barubene go ya ka dikgotla tsa bone, lotso lwa Bagada go ya ka dikgotla tsa bone le halofo ya lotso lwa ga Manase ba setse ba tsere boswa jwa bone.+15 Ditso tseno tse pedi le halofo di setse di tsere boswa jwa tsone kwa kgaolong e e kwa botlhaba jwa Joredane gaufi le Jeriko go ela kwa botlhabatsatsi.”+16 Jehofa o ne a tswelela a bua le Moshe a re:17 “Ano ke maina a banna ba ba tla lo kgaoganyetsang lefatshe gore lo nne mo go lone: moperesiti Eliasare+ le Joshua+ morwa Nune.18 Mme lo tla tsaya kgosana e le nngwe mo lotsong longwe le longwe gore e kgaoganye lefatshe gore e nne boswa jwa lona.+19 Maina a banna bao ke ano: go tswa mo lotsong lwa ga Juda,+ Kalebe+ morwa Jefune;20 go tswa mo lotsong lwa bomorwa Simeone,+ Shemuele morwa Amihude;21 go tswa mo lotsong lwa ga Benjamine,+ Elidade morwa Kiselone;22 go tswa mo lotsong lwa bomorwa Dana,+ kgosana Buki morwa Jogeli;23 go tswa mo go bomorwa Josefa,+ yo o tswang mo lotsong lwa bomorwa Manase,+ kgosana Haniele morwa Efode;24 yo o tswang mo lotsong lwa bomorwa Eferaime,+ kgosana Kemuele morwa Shifetane;25 go tswa mo lotsong lwa bomorwa Sebulone,+ kgosana Elisafane morwa Paranake;26 go tswa mo lotsong lwa bomorwa Isakare,+ kgosana Palatiele morwa Asane;27 go tswa mo lotsong lwa bomorwa Ashera,+ kgosana Ahihude morwa Shelomi;28 go tswa mo lotsong lwa bomorwa Nafetali,+ kgosana Pedahele morwa Amihude.”29 Bano ke bone ba Jehofa a neng a ba laela gore ba kgaoganyetse Baiseraele lefatshe mo lefatsheng la Kanana.+


text:
31Jorame morwa Ahabe a simolola go busa Iseraele kwa Samaria ka ngwaga wa 18 wa puso ya ga Josafate kgosi ya Juta, a busa dinyaga di le 12.
2A dira tse di bosula mo matlhong a Morena fela e seng jaaka rraagwe le mmaagwe, ka a ne a tlosa lefika le le motloutlo la ga Baale le rraagwe o neng a le dirile.
3Fela a nna a kgomarela maleo a ga Jerobeame morwa Nebate yo o neng a leofisa Baiseraele; a se ka a a tlogela.
4Mme Meša kgosi ya Moabe e ne e le morui wa dinku; a kgethela kgosi ya Iseraele dikwana di le 100 000 le boboa jwa diphelehu di le 100 000. 5Fela e rile Ahabe a sena go swa, kgosi ya Moabe ya ikepa mo kgosing ya Iseraele. 6Ke fa kgosi Jorame a bolola kwa Samaria ka sebaka seo, a bala Baiseraele botlhe. 7A ba a roma kwa go Josafate kgosi ya Juta a re: “Kgosi ya Moabe e ikepile mo go nna. A o tla ya le nna go tlhabana le Bamoabe?” A araba a re: “Ke tla bolola, nna jaaka wena le morafe wa me jaaka morafe wa gago le dipitse tsa me jaaka dipitse tsa gago.”
8A ba a botsa a re: “Re ka bolola ka tsela efe?” A araba a re: “Ka tsela ya sekaka sa Etomo.”
9Ga ya kgosi ya Iseraele le kgosi ya Juta le kgosi ya Etomo; mme ya re ba sena go potologa3:9 E bong Lewatle la Letswai. ka leeto la malatsi a supa, ga tlhokafala metsi a mephato le a diruiwa tse di e setseng morago. 10Ke fa kgosi ya Iseraele e re: “Ijoo! Kana Morena o biditse dikgosi tse tharo tse go di neela mo diatleng tsa Bamoabe!”
11Mme Josafate kgosi ya Juta a botsa a re: “A ga go na moporofeti wa Morena fano gore re botse Morena ka ene?” Mongwe wa batlhanka ba kgosi ya Iseraele a araba a re: “Elisa morwa Safate ke yo; ke ene yo o neng a tshela metsi mo diatleng tsa ga Elia.3:11 Ke go re, a mo direla.”
19:19,21
12Josafate a re: “Lefoko la Morena le mo go ene.” Mme kgosi ya Iseraele le Josafate le kgosi ya Etomo ba ya kwa go ene.
13Mme Elisa a raya kgosi ya Iseraele a re: “Ga ke na sepe nao! Yaa kwa baporofeting ba ga rraago le ba ga mmaago.” Mme kgosi ya Iseraele ya mo araba ya re: “Nnyaya tlhe! Kana Morena o biditse dikgosi tse tharo tse go di neela mo diatleng tsa Bamoabe.”
14Elisa a ba a re: “Ka bophelo jwa Morena wa masomosomo yo ke mo direlang, fa nka bo ke sa tlotle sefatlhego sa ga Josafate kgosi ya Juta, nka bo ke sa go lebe le e seng go go tsaya tsia.
Pes. 15:4
15Jaanong he, ntlisetsang moletsi.” Mme ya re moletsi a letsa, seatla sa Morena sa nna mo go ene. 16A ba a re: “Morena o bua jaana a re: ‘Epang dikgatampi mo molapong ono.’ 17Gonne Morena o bua jaana a re: ‘Ga lo ne lo bona phefo, ga lo ne lo bona pula, mme molapo o o tla tlala metsi, mme lo tla nwa lona le mephato ya lona le diruiwa tsa lona.’ 18Mme go re jalo ga go ise go lekane mo matlhong a Morena; le gona o tla neela Bamoabe mo diatleng tsa lona, 19mme lo tla thopa metse yotlhe e e femetsweng le metse yotlhe e e tlhaotsweng, lo rema ditlhare tse dintle tsotlhe, lo thiba metswedi ya metsi yotlhe, lo senya masimo otlhe a a siameng ka majwe.”
20Ka nnete ka moso ka nako ya tshupelo ya dijo ba bona metsi a tlhaga ntlheng ya Etomo, mme naga ya tlala metsi.
21Mme e rile Bamoabe botlhe ba utlwa go twe: “Dikgosi tsele di bolotse go tlhabana le lona,” ga kuiwa botlhe ba ba itlamang ka moitlamo le bomogoloa-bone, mme ba ema fa molelwaneng. 22Ya re ba phakela, mme letsatsi le galalela mo metsing, Bamoabe ba lebaganye nalo, ba bona metsi a le mahibidu, e kete madi. 23Ke fa ba re: “Ke madi! Tota dikgosi di tlhaselanye, tsa bolayana. Jaanong he, Bamoabe, a re yeng thopong!”
24Mme ya re ba fitlha kwa bothibelelong jwa Baiseraele, Baiseraele ba bothologa, ba fenya Bamoabe mo ba bileng ba tshaba fa pele ga bone. Baiseraele ba nna ba tsenelela mo nageng ya bone ba ba bolaya. 25Ba diga metse, masimo otlhe a a molemo mongwe le mongwe a latlhela lentswe la gagwe mo go ona, ba a tlatsa majwe, ba thiba metswedi yotlhe ya metsi, ba rema ditlhare tsotlhe tse dintle, ga sala motse wa Haresethe o le osi fela, mme beng ba diragamajwe ba o dikanyetsa ba o konopa.
26Mme e rile kgosi ya Moabe e bona tlhabano e e palela, ya tsaya banna ba le 700 ba ba somolang tšhaka nayo, ya re e ya go sutlha fa kgosing ya Etomo, mme ba palelwa. 27Ke fa e tsaya morwaa-yona yo mogolo yo o neng a tla nna kgosi mo boemong jwa yona, e mo dira setlhabelo sa phiso mo godimo ga lobota. Jaanong bogale jo bogolo jwa wela Baiseraele, mme ba e tlogela, ba boela kwa lefatsheng la bone.


text:
401Lefoko le le tlileng kwa go Jeremia le tswa mo Moreneng, fa Nebusaratane, tlhogo ya bafemedi ba kgosi, a sena go mo golola kwa Rama ka go mo tsaya a ntse a golegilwe ka dikeetane a le mo gare ga batshwarwi botlhe ba Jerusalema le ba Juta ba ba isiwang mo botshwarong kwa Babele.
2Mookamedi wa bafemedi ba kgosi o ne a roma, a tsaya Jeremia, a mo raya a re: “Morena, Modimo wa gago, o bôpetse felo fano tatlhego e. 3Le gona Morena o e tlisitse, a e dirafatsa jaaka a buile; gonne lo leofetse Morena, lwa se ka lwa utlwa lentswe la gagwe. Ke ka moo e lo wetseng. 4Jaanong bona, ke go bofolola mo dikeetaneng kajeno tse di mo diatleng tsa gago. Fa go le molemo mo matlhong a gago go ya le nna kwa Babele, tlaya, ke tla go tlhokomela; mme fa go sa siama mo matlhong a gago go ya le nna kwa Babele, lesa! Bona, lefatshe lotlhe le fa pele ga gago, yaa kwa go leng molemo mo matlhong a gago le kwa go go siametseng.”
5Jaanong ya re Jeremia a ise a boe, a re: “Boela kwa go Ketalea, morwa Ahikame, morwa Safane, yo kgosi ya Babele e mo laodisitseng metse ya Juta, o nne nae mo gare ga batho, kampo o ye kwa gongwe le gongwe, fa go siameng mo matlhong a gago go ya teng.” Le gona mookamedi wa bafemedi ba kgosi a mo naya mfago le neo, a ba a mo letlelela go tsamaya.
6Mme Jeremia a fitlha kwa go Ketalea, morwa Ahikame, kwa Mitsepha, a nna nae mo gare ga batho ba ba setseng mo lefatsheng.
7Jaanong balaodi botlhe ba batlhabani ba ba neng ba le kwa nageng, bone le banna ba bone ba utlwa fa kgosi ya Babele e laodisitse Ketalea, morwa Ahikame, lefatshe. Ba be ba utlwa fa e mo dirile mookamedi wa banna le basadi le bana, e bong ba e leng batho fela ba lefatshe ba ba sa isiwang mo botshwarong kwa Babele.
8Bao ba tla ka go Ketalea kwa Mitsepha, e bong Isemaele, morwa Nethanya, le Johanane le Jonathane, bomorwa Karea, le Seraya, morwa Thanumethe, le bomorwa Efai wa kwa Netofa, le Jesanya, morwa Maaga, bone le banna ba bone.
9Mme Ketalea, morwa Ahikame, morwa Safane, a ba ikanela le banna ba bone a re: “Se boifeng go direla Bakalatea! Nnang mo lefatsheng, lo direle kgosi ya Babele; foo lo tla phela sentle. 10Bonang nna ka nosi ke nna mono Mitsepha go nna mosiamisi fa gare ga lona le Bakalatea, mme lona phuthang weine le maungo a selemo le lookwane, lo di bee mo dinkgong tsa lona, lo nne mo metseng ya lona e lo e gapileng.” 11E bile Bajuta botlhe ba ba kwa Moabe le kwa Baamoneng le kwa Etomo le ba ba kwa mafatsheng otlhe a mangwe, e rile ba utlwa fa kgosi ya Babele e tlogeletse Juta masalela, e bile e ba laodisitse Ketalea, morwa Ahikame, morwa Safane, 12Bajuta botlhe ba boa mo mafelong otlhe kwa ba leleketsweng gona, ba tla mo lefatsheng la Juta kwa go Ketalea kwa Mitsepha, ba phutha weine le maungo a selemo a mantsi thata.
13Mme Johanane, morwa Karea, le balaodi botlhe ba batlhabani ba ba neng ba le kwa nageng, ba tla kwa go Ketalea kwa Mitsepha, 14ba mo raya ba re: “A o a itse gore Baalese, kgosi ya Baamone, o romile Isemaele, morwa Nethanya gore a go bolae?” Mme Ketalea, morwa Ahikame, a se ka a ba dumela. 15Mme Johanane, morwa Karea, a raya Ketalea mo sephiring kwa Mitsepha a re: “Nte ke ye, ke bolae Isemaele, morwa Nethanya, go sa itse ope. Kana o tla bo a go bolaelang gore Bajuta botlhe ba ba phuthegetseng kwa go wena ba faladiwe, le masalela a Juta a nyelele?”
16Mme Ketalea, morwa Ahikame, a raya Johanane, morwa Karea, a re: “O se ka wa dira jalo! Gonne o bua maaka ka ga Isemaele.”


text: 43 Go tswa foo, o ne a nkisa kwa kgorong e e lebileng kwa botlhaba.+2 Fa ke le koo ke ne ka bona kgalalelo ya Modimo wa Iseraele e tswa kwa botlhaba,+ mme lentswe la gagwe le ne le utlwala jaaka modumo wa metsi a a elelang;+ mme lefatshe le ne le phatsima ka ntlha ya kgalalelo ya gagwe.+3 Ponatshegelo e ke e boneng e ne e tshwana le ponatshegelo e ke neng ke e bone fa ke ne ke* tla go senya motse, mme e ne e tshwana le e ke neng ke e bone gaufi le noka ya Kebare;+ mme ke ne ka wela fa fatshe ka sefatlhego.4 Go tswa foo, kgalalelo ya ga Jehofa e ne ya tsena mo tempeleng* ka kgoro e e lebileng kwa botlhaba.+5 Foo moya o ne wa ntsholetsa o bo o ntlisa mo lolwapeng lo lo kwa teng, mme ke ne ka lemoga gore kgalalelo ya ga Jehofa e ne e tletse mo tempeleng.+6 Morago ga moo, ke ne ka utlwa mongwe a bua le nna a le mo tempeleng, mme monna yono o ne a tla a bo a ema fa thoko ga me.+7 O* ne a nthaya a re:“Morwa motho, leno ke lefelo le setulo sa me sa bogosi se leng mo go lone+ e bile ke lefelo le dinao tsa me di gatang mo go lone.+ Ke tla nna mo go lone ka bosakhutleng mo gare ga batho ba Iseraele.+ Batho ba Iseraele ga ba kitla ba tlhola ba leswafatsa leina la me le le boitshepo,+ bone le dikgosi tsa bone, ka go sa ikanyege mo go nna* le ka ditopo tsa dikgosi tsa bone fa di swa.8 E re ka ba ne ba leswafatsa leina la me le le boitshepo ka dilo tse di makgapha tse ba neng ba di dira, ka go dira gore matseno a tempele ya bone a nne fa thoko ga matseno a tempele ya me le kgoro ya bone+ fa thoko ga kgoro ya me mme re kgaoganngwa ke lobota fela, ke ne ka ba fedisa ke galefile.+9 Jaanong a ba tlogele go ntirela boferefere ba bo ba tlose ditopo tsa dikgosi tsa bone ba di ise kgakala le nna, mme ke tla nna mo gare ga bone ka bosakhutleng.+10 “Morwa motho, tlhalosetsa batho ba Iseraele tsela e tempele e lebegang ka yone+ gore ba tle ba tlhabiwe ke ditlhong ka ntlha ya melato ya bone,+ mme a ba ithute polane ya yone.*11 Fa e le gore ba tla tlhabiwa ke ditlhong ka ntlha ya dilo tsotlhe tse ba di dirileng, o ba itsise polane ya motheo wa tempele, kafa e rulagantsweng ka gone, ditselana tse di tsenang mo go yone le dikgoro tsa yone.+ Ba bontshe dipolane tsotlhe tsa motheo wa yone le ditaelo tsotlhe tsa yone, dipolane tsa motheo wa yone le melao ya yone o bo o di kwala ba ntse ba go lebile, gore ba tle ba ikobele dipolane tsotlhe tsa yone tsa motheo le go diragatsa ditaelo tsa yone.+12 Ono ke molao wa tempele. Karolo yotlhe e e kwa godimo ga thaba e boitshepo thata.+ Ono ke molao wa tempele.13 “Sebeso se ne sa lekanngwa go dirisiwa dikubita+ (kubita nngwe le nngwe e ne ya okediwa ka bophara jwa seatla).* Karolo ya sone e e kwa tlase ke kubita e le nngwe, mme bophara jwa sone ke kubita e le nngwe. Se na le mosele go dikologa molomo wa sone, mme bophara jwa one ke paralatso e le nngwe ya seatla.* Eno ke karolo e e kwa tlase ya sebeso.14 Go tswa fa fatshe mo bodilong go fitlha fa setupung sa ntlha se se dikologileng sebeso ke dikubita di le pedi, mme bophara jwa sone ke kubita e le nngwe. Go tswa mo setupung se se fa gare se se dikologileng sebeso go fitlha fa setupung se segolo se se se dikologileng ke dikubita di le nnê, mme bophara jwa sone ke kubita e le nngwe.15 Bogodimo jwa leiso la sebeso ke dikubita di le nnê, mme le na le dinaka di le nnê tse di tlhagelelang kwa godimo.+16 Leiso la sebeso le na le matlhakore a le manê a a lekanang. Boleele jwa lone ke dikubita di le 12 mme bophara jwa lone ke dikubita di le 12.+17 Matlhakore a manê a setupu se se dikologileng leiso la sebeso a boleele jwa dikubita di le 14 le bophara jwa dikubita di le 14; mme lobotanyana lo lo se dikologileng lo sekgala sa halofo ya kubita, mme karolo ya sone e e kwa tlase e sekgala sa kubita e le nngwe mo matlhakoreng otlhe.“Mme ditepisi tsa sone di lebile kwa botlhaba.”18 Go tswa foo, o ne a nthaya a re, “Morwa motho, seno ke se Morena Molaodimogolo Jehofa a se buang: ‘Go tshwanetse ga latelwa ditaelo tseno fa go agiwa sebeso, gore go tle go ntshiwe ditlhabelo tse di fisiwang di feletse mo go sone le gore go tle go kgatšhiwe madi mo go sone.’+19 “Morena Molaodimogolo Jehofa a re, ‘O tseye powana mme o e neye baperesiti ba Balefi ba e leng ditlogolwana tsa ga Sadoke,+ e le setlhabelo sa boleo.+ Bano ke ba ba nkatamelang gore ba ntirele.20 O tseye madi mangwe a yone o bo o a tshasa mo dinakeng tse nnê tsa sebeso, mo dikhoneng tse nnê tsa setupu se se se dikologileng le mo losing lo lo se dikologileng, mme o se phepafatse.*+21 Go tswa foo, o tseye powana, e leng setlhabelo sa boleo, mme o e fisetse kwa lefelong le le tlhophilweng la tempele, ka kwa ntle ga lefelo le le boitshepo.+22 Mo letsatsing la bobedi, o tla ntsha podi e tonanyana e e itekanetseng sentle e le setlhabelo sa boleo; mme ba tla itshekisa sebeso ba tlosa boleo jwa sone fela jaaka ba ne ba se itshekisa ba tlosa boleo jwa sone ka powana.’23 “‘Fa o sena go se itshekisa o tlosa boleo jwa sone, o tla ntsha setlhabelo ka powana e e itekanetseng sentle le ka phelefu e e itekanetseng sentle.24 O di tlise fa pele ga ga Jehofa, mme baperesiti ba latlhele letswai mo go tsone+ ba bo ba di isetsa Jehofa e le setlhabelo se se fisiwang se feletse.25 O ntshe setlhabelo sa boleo sa letsatsi le letsatsi ka podi e tonanyana, mmogo le ka powana le phelefu malatsi a le supa;+ o ntshe setlhabelo ka diphologolo tse di se nang bogole bope.*26 Ba phepafatse sebeso* malatsi a le supa, mme ba tshwanetse go se dira boitshepo le go se kgakola.27 Fa malatsi ao a sena go wela, mo letsatsing la borobedi+ le morago ga lone, baperesiti ba tla isa ditlhabelo tsa lona* tse di fisiwang di feletse le ditlhabelo tsa lona tsa go abelana mo sebesong; mme lo tla dira gore ke itumele,’+ go bua Morena Molaodimogolo Jehofa.”


text:
81Elisa o ne a laetse mosadi yo a kileng a phedisa morwawe a re: “Nanoga, wena le ba lapa la gago, o ye go jaka kwa o ka jakang teng. Gonne Morena o tsisa tlala.” E bile ya tla mo lefatsheng dinyaga di supa.
2Mosadi a nanoga, a dira ka fa lefokong la monna wa Modimo, a huduga le ba lapa la gagwe, a jaka kwa lefatsheng la Bafelesita dinyaga di supa.
3Mme e rile dinyaga di supa di sena go feta, mosadi a boa kwa lefatsheng la Bafelesita; a feta a ya go ipega kwa kgosing ka ntlha ya ntlo ya gagwe le ka ntlha ya tshimo ya gagwe. 4Mme kgosi ya bo e bua le Kehasi modiredi wa monna wa Modimo ya re: “A ko o mpolelele ditiro tse dikgolo tsotlhe tse Elisa o di dirileng.” 5Jaanong ya re a bolelela kgosi jaaka a kile a tsosa moswi, ga tlhaga ene mosadi yo a kileng a tsosa morwawe, a ipega mo kgosing ka ntlha ya ntlo ya gagwe le ka ntlha ya tshimo ya gagwe. Ke fa Kehasi a re: “Kgosi, mong wa me, mosadi yole ke ene yo; le morwawe ke ene yo, yo Elisa o kileng a mo tsosa.” 6Kgosi ya botsa mosadi, mme a e bolelela. Kgosi ya ba ya mo neela modiredi mongwe wa lapa la yona ya re: “Mmusetse tsotlhe tse o neng a na natso le tsotlhe tse tshimo e di ntshitseng go tloga letsatsing le o neng a tlogela lefatshe ka lone go fitlha jaanong.”
7Letsatsi le lengwe Elisa a ya kwa Damaseko, mme Benehatate kgosi ya Siria a bo a lwala. Ke fa a begelwa go twe: “Monna wa Modimo o gorogile mono.” 8Jaanong kgosi ya laela Hasaele ya re: “Tsaya mpho, o ye go kgatlhantsha monna wa Modimo, o be o botse Morena ka ene gore a ke tla fola mo bolwetseng jo?” 9Mme Hasaele a ya go mo kgatlhantsha, a tshotse mpho ya dilo tse dintle tsa mefutafuta tsa Damaseko, e le morwalo wa dikammele di le 40. A fitlha a ema fa pele ga gagwe a re: “Morwao Benehatate kgosi ya Siria o nthomile kwano go wena a re: ‘A ke tla fola mo bolwetseng jo?’ ”
10Elisa a mo araba a re: “Yaa o mo ree o re: ‘O tla fola bolwetse.’ Mme Morena o ntshupeditse gore o tla swa e se ka bolwetse.” 11Monna wa Modimo a emisa sefatlhego sa gagwe, a rerega mo go fetang tekanyo, a ba a lela. 12Mme Hasaele a botsa a re: “Mong wa me o lelelang?” A fetola a re: “Ke a lela, gonne ke itse tse di bosula tse o tla di direlang Baiseraele. Metse e e femetsweng ya bone o tla e latlhela mo molelong, o bolaya makau a bone ka tšhaka, o tšhwetlakanya bana ba bone, o phunya ba baimana ba bone dimpa.”
13Hasaele a ba a re: “Kana motlhanka wa gago yo e leng ntšwa ke eng, mo a ka dirang dilo tse di kana tse?” Elisa a araba a re: “Morena o go mpontshitse o le kgosi ya Siria.”
14A ba a tloga kwa go Elisa, mme ya re a fitlha kwa go mongwagwe, ene a mmotsa a re: “Elisa o go reile a reng?” A araba a re: “O ntheile a re: ‘O tla fola bolwetse.’ ” 15Mme kamoso a tsaya kobo, a e ina mo metsing, a e ala mo sefatlhegong sa gagwe mo a bileng a swa, mme Hasaele a nna kgosi mo boemong jwa gagwe.
16Jorame morwa Josafate kgosi ya Juta o ne a simolola go busa ka ngwaga wa botlhano wa puso ya ga Jorame morwa Ahabe kgosi ya Iseraele. 17E rile a simolola go busa, a bo a le dinyaga di le 32; a busa dinyaga di pedi kwa Jerusalema. 18A sepela mo tseleng ya dikgosi tsa Iseraele jaaka go dirile ba lapa la ga Ahabe; gonne morwadia Ahabe e ne e le mosadi wa gagwe, mme a dira tse di bosula mo matlhong a Morena. 19Mme Morena a bo a sa rate go senya Juta ka ntlha ya ga Dafita motlhanka wa gagwe, jaaka a ne a mo solofeditse go naya ene le bomorwawe lobone ka metlha yotlhe.
1 Dikg. 11:36
20Ka malatsi a gagwe Baetomo ba ikepa ba tswa mo taolong ya Juta, ba ipeela kgosi. 21Ke fa Jorame a bolola, a ya kwa Saire a na le dikoloi tsotlhe tsa ntwa. Mme a nanoga bosigo, a sutlha Baetomo ba ba mo tsentseng gare, ene le balaodi ba dikoloi tsa ntwa, mme batlhabani ba tshabela kwa gae. 22Baetomo ba ikepa jalo, ba tswa mo pusong ya Juta go fitlha letsatsing la kajeno. Ba Lebena le bone ba ikepa ka sona sebaka seo.
23Ditirafalo tse dingwe tsa ga Jorame le tsotlhe tse o neng a di dira, kana di kwadilwe mo lokwalong lwa ditirafalo tsa sebaka sa dikgosi tsa Juta. 24Mme Jorame a robala le borraagwe, a fitlhwa fa go bone mo motseng wa ga Dafita, mme Ahasia morwawe a nna kgosi mo boemong jwa gagwe.
25Ahasia morwa Jorame kgosi ya Juta a simolola go busa ka ngwaga wa some pedi wa puso ya ga Jorame morwa Ahabe kgosi ya Iseraele. 26Ya re Ahasia a simolola go busa, a bo a le dinyaga di le 22; a busa ngwaga o le mongwe fela kwa Jerusalema; leina la ga mmaagwe e le Athalea morwadia Ahabe morwa Omeri kgosi ya Iseraele.
27A sepela mo tseleng ya lelapa la ga Ahabe, a dira tse di bosula mo matlhong a Morena jaaka ba lapa la ga Ahabe; gonne rraagwe e ne e le mokgonyane wa lelapa la ga Ahabe.
28O kile a ya le Jorame morwa Ahabe go tlhabana le Hasaele kgosi ya Siria kwa Ramothe wa Gileate, mme Basiria ba khutla Jorame. 29Ke fa kgosi Jorame a boa gore a alafiwe dintho kwa Iserele tse Basiria ba di mo ntshitseng kwa Ramothe, fa a tlhabana le Hasaele kgosi ya Siria. Mme Ahasia morwa Jorame kgosi ya Juta a ya go lekola Jorame morwa Ahabe kwa Iserele, ka a ne a lwala.
9:16,21


text:
Ditsela Tsa go Bona Boitumelo mo Lelapeng
Se lo Ka se Dirang Fa lo Na le Dikoloto
Giannis: * “Kgwebo ya me e ne ya phutlhama ka nako ya mathata a ikonomi kwa Gerika, ka jalo re ne re sa tlhole re kgona go duela sekoloto sa ntlo ya rona le dikoloto tsa dikarata tsa rona. Ke ne ke tlhorega boroko ka ntlha ya go ngomoga pelo.”
Katerina: “Re tsere matsapa go aga ntlo ya rona, mme go ne go nkutlwisa botlhoko thata go akanya gore e tlile go re latlhegela. Nna le Giannis re ne re ngangisana ka makgetlho a le mantsi malebana le kafa re ka rarabololang mathata a sekoloto sa rona ka teng.”
DIKOLOTO di ka baka mathata mo lelapeng le e leng go le thuba. Ka sekai, mmatlisisi mongwe e bong Jeffrey Dew, o fitlhetse gore banyalani ba ba nang le dikoloto ga ba fetse nako e ntsi ba le mmogo, ba lwa thata e bile gantsi ga ba itumela. Fa dikomano tse ba ngangisanang ka tsone di bapisiwa le tse ba nang le tsone ka ntlha ya dikoloto le madi, gantsi tsa dikoloto tsone di tsaya nako e telele e bile di dira gore ba goane le go itaana, mme gantsi di ka dira gore ba omane ka dilo tse dingwe. Ka jalo, ga go gakgamatse go bo selo se segolo se se bakang tlhalo kwa United States e le dikomano tsa madi.
Dikoloto tse dintsi di ka baka mathata a botsogo a a jaaka go tlhoka boroko, go opiwa ke tlhogo, ditlhabi tsa mo maleng, go tlhaselwa ke pelo, le go tshwenyega thata mo maikutlong. Mosadi yo o bidiwang Marta a re: “Monna wa me e bong Luís, o ne a tshwenyegile thata mo maikutlong ka ntlha ya dikoloto tsa rona mo a neng a robala letsatsi lotlhe. Monna yo ka metlha ke neng ke ikaegile ka ene o ne a sa tlhole a na le maatla.” Batho ba bangwe ga ba kgone go itshokela go ngomoga pelo. Ka sekai, BBC News e ne ya bega gore, mosadi mongwe kwa borwabotlhaba jwa India o ne a ipolaya ka ntlha ya go sa duele sekoloto sa madi a a adimileng a a kana ka R7 000. O ne a adimile madi gore a duelele kalafi ya bana ba gagwe.
Go tweng fa lelapa la lona le gateletswe mo maikutlong ka ntlha ya dikoloto? Mma re sekaseke dikgwetlho dingwe tse di tlwaelegileng tse banyalani ba lebanang le tsone fa ba rarabolola mathata a dikoloto mme re sekaseke melaometheo ya Baebele e e ka go thusang go lepalepana le tsone.
KGWETLHO 1: Re pegana molato.
Lukasz o dumela jaana: “Ke ne ka pega mosadi wa me molato wa gore o reka dilo tse re sa di tlhokeng fa ene a ne a ngongorega ka gore o ka bo a na le madi a a lekaneng fa nkabo ke na le tiro e ke e berekang ngwaga otlhe.” Banyalani ba ka dira jang gore dikoloto di se ka tsa ba kgaoganya?
Tsela ya go atlega: Dirisanang mmogo go lwantsha sekoloto.
Ga go kitla go thusa go ntshetsa bogale mo molekaneng wa gago—le fa e se wena o dirileng gore lo nne le sekoloto. E re ka lo setse lo na le dikoloto, gongwe kgakololo eno ya Baebele e e mo go Baefeso 4:31 e tla lo thusa: “A kgakalo yotlhe ya letlhoo le bogale le tšhakgalo le go goa thata le puo ya go kgoba di tlosiwe mo go lona mmogo le bosula jotlhe.”
Lwantshang sekoloto mme lo se ka lwa lwantshana. Monna mongwe yo o bidiwang Stephanos o tlhalosa kafa ene le mosadi wa gagwe ba ileng ba dirisana ka teng, “Re ne re leba sekoloto sa rona e le mmaba.” Tirisanommogo e e ntseng jalo e tsamaisana le Diane 13:10 e e reng: “Motho o baka ntwa ka boikgodiso, mme go na le botlhale mo go ba ba gakololanang.” Go na le gore o nne le moya wa boikgodiso wa go leka go rarabolola dilo o le nosi, buang ka kgololesego ka mathata a madi mme lo bo rarabolola bothata lo le mmogo.
Bana ba lona le bone ba ka nna ba thusa. Rre mongwe yo o bidiwang Edgardo wa kwa Argentina o tlhalosa se lelapa la gagwe le ileng la se dira: “Morwaake yo o mmotlana o ne batla baesekele e ntšha, mme re ile ra mo tlhalosetsa lebaka la go bo re ka se kgone go mo e rekela. Go na le moo, re ne ra mo naya baesekele e e neng e le ya ga rremogoloagwe, mme o ne a itumelela go e palama fela thata. Ke ithutile botlhokwa jwa go dirisana mmogo re le lelapa.”
LEKANG SENO: Dirang nako ya go bua ka dikoloto tsa lona ka kgololesego e bile lo ritibetse. Amogelang diphoso dipe fela tse lo ka tswang lo di dirile. Mme go na le gore lo nne lo bua ka dilo tsa nako e e fetileng, lekang go dumalana ka melaometheo e e ka lo kaelang mo ditshwetsong tse lo tla di dirang mo isagweng tse di amanang le madi.—Pesalema 37:21; Luke 12:15.
KGWETLHO 2: Go lebega go sa kgonege go tswa mo sekolotong.
Enrique o gakologelwa jaana: “Ke ne ke na le sekoloto se segolo se se bakilweng ke kgwebo ya me, mme se ile sa dirwa maswe le go feta ke mathata a ikonomi a kwa Argentina. Gape mosadi wa me o ne a tlhoka go dirwa karo. Ke ne ke akanya gore nka se tswe mo sekolotong seo, go ntse jaaka e kete ke tshwerwe ke bobi jwa segokgo.” Monna mongwe yo o bidiwang Roberto wa kwa Brazil, o ne a latlhegelwa ke madi otlhe a a neng a a bolokile fa a ne a simolola kgwebo mme o ne a kolota dibanka di le 12. A re: “Ke ne ke tlhabiwa ke ditlhong go kopana le ditsala tsa me. Ke ne ke ikutlwa ke se motho wa sepe.”
O ka dira eng fa o ikutlwa o kgobegile marapo thata, o ikutlwa o le molato kgotsa o tlhabiwa ke ditlhong ka ntlha ya dikoloto tsa gago?
Tsela ya go atlega: Laola madi a gago.
1. Itse gore o na le madi a kana kang. Boloka rekoto ya madi a a leng teng le a o a dirisitseng dibeke di le pedi—kgotsa kgwedi, fa e le gore seo se ka go thusa. Mo lenaaneng leo tsenya ditshenyegelo tse di jaaka lekgetho, inshorense kgotsa diaparo, e leng ditshenyegelo tse o sa di dueleleng ka metlha mme o dirise madi a o a amogelang kgwedi le kgwedi go di duelela.
2. Oketsa lotseno lwa gago. O ka bereka nako e e oketsegileng kwa tirong, wa ruta moithuti mongwe, wa dirisa dilo tse o kileng wa di dirisa kgotsa wa dira tiro e o itlosang bodutu ka yone go nna kgwebo ya kwa gae. Tlhagiso: Ela tlhoko gore o se ka wa letla tiro go kgoreletsa dilo tse di botlhokwa thata tse di jaaka thulaganyo ya dilo tsa semoya.
3. Fokotsa ditshenyegelo tsa gago. Reka selo fela fa o se tlhoka e seng fela ka gonne se rekisiwa. (Diane 21:5) Enrique yo o nopotsweng fa godimo a re: “Go molemo go leta pele o reka, ka gonne go tla go thusa go dira tshwetso ya gore a tota o tlhoka selo seo kgotsa o se batla fela.” Fa tlase fano go na le dintlha tse di oketsegileng tse di ka thusang.
Bonno: Fa go kgonega, fudugela kwa lefelong le o tla duelang madi a a kwa tlase ka kgwedi kwa go lone. Fokotsa madi a ditshenyegelo ka go dirisa motlakase, metsi le dilo tse di thuthafatsang sentle.
Dijo: Itseele dijo tsa motshegare kgotsa dijo tse di motlhofo go na le go reka dijo ka metlha. Dirisa dithekete tsa go reka dijo o bo o reke dilo tse di rekisiwang ka tlhwatlhwa e e kwa tlase. Joelma yo o nnang kwa Brazil a re: “Ke reka maungo le merogo ka madi a a kwa tlase fa ke di reka mo marekisetsong a a mo mebileng pele ba tswala.”
Sepalangwa: Rekisa dikoloi tse o sa di diriseng, mme o boloke e o nang le yone e le mo boemong jo bo siameng go na le go potlakela go reka ya modiro o mosha. Dirisa sepalangwa sa botlhe kgotsa tsamaya ka dinao fa go kgonega.
Fa o sena go fokotsa ditshenyegelo, o tla kgona go dirisa madi a a setseng ka tsela e e molemo.
4. Sekaseka sekoloto sa gago mme o tseye kgato. Sa ntlha, bona gore o tla duela morokotso o o kana kang mo sekolotong sengwe le sengwe, dituelo, gore madi a o tla a duelang fa o duela thari a tla oketsega go le kana kang le gore o tla dira eng fa e le gore o setse o saletse kwa morago ka go duela. Sekaseka mafoko a a dirisitsweng mo foromong ya go adima madi le rasiti ya sekoloto sa gago ka kelotlhoko, e re ka batho ba ba kolotiwang ba ka go tsietsa. Ka sekai, mokgatlho mongwe wa tirelo ya go adima madi ka nakwana wa kwa United States o ne wa tlhalosa gore morokotso wa bone ke diperesente di le 24, fa tota e ne e le diperesente tse di fetang 400.
Sa bobedi, batla tsela e o ka duelang dikoloto tsa gago ka yone. Tsela e nngwe ke go simolola ka go duela sekoloto sa madi a a kwa godimo pele. Tharabololo e nngwe ke go duela pele dikoloto tse dinnye, ka gonne fa o sa amogele dirasiti tse dintsi tsa sekoloto ka kgwedi go ka nna ga dira gore o ikutlwe botoka. Fa o na le sekoloto se o duelang morokotso o o kwa godimo mo go sone, go ka nna molemo fa o ka dira kadimo e ntšha e e nang le morokotso o o kwa tlase gore o kgone go duela sekoloto se o nang le sone.
Sa bofelo, fa o sa kgone go duela dikoloto tsa gago, leka go buisana le batho ba o ba kolotang gore lo dire dithulaganyo tse dingwe tsa go duela. O ka kopa go okelediwa nako ya go duela sekoloto kgotsa wa kopa go duela morokotso o o kwa tlase. Batho bangwe ba o ba kolotang ba ka nna ba bo ba iketleeleditse go fokotsa madi a o a kolotang fa o ka kgona go duela madi a a kwa tlase otlhe. Ikanyege mme o nne maitseo fa o tlhalosa seemo sa gago sa madi. (Bakolosa 4:6; Bahebera 13:18) Kwala ditumalano dipe fela tse lo di dirang fa fatshe. Le fa kopo ya gago ya ntlha e sa atlega, ikemisetse go tswelela o kopa gore ba fetole tsela e o duelang ka yone fa go tlhokega.—Diane 6:1-5.
Gone ke boammaaruri gore o tla tlhoka go nna tekatekano fa o ntse o laola madi a gago. Tota le e leng dithulaganyo tse di molemo di ka senyega ka ntlha ya mabaka a o sa kgoneng go a laola, e re ka gantsi madi a ‘itirela diphuka jaaka tsa ntsu a bo a fofela ntlheng ya magodimo.’—Diane 23:4, 5.
LEKANG SENO: Fa o sena go kwala kafa o tla lekanyetsang madi a gago ka teng, tlotlang kafa mongwe le mongwe wa lona a ka fokotsang ditshenyegelo ka teng kgotsa a ka oketsang lotseno lwa lelapa ka teng. Fa lo bona kafa mongwe le mongwe a dirang matsapa ka gone, go ka thusa gore lo dirisane mmogo go lwantsha sekoloto.
KGWETLHO 3: Dikoloto di dira gore re se ka ra akanya ka dilo tse dingwe.
Mathata a go lebana le dikoloto a ka dira gore re se ka ra akanya ka dilo tse di botlhokwa tsa botshelo. Monna mongwe yo o bidiwang Georgios o ne a re: “Bothata jo bogolo jo re neng re na le jone e ne e le gore re ne re tlhomile mogopolo thata mo dikolotong tsa rona. Dilo tse di neng di tshwanetse go nna tse di tlang pele di ne di sa tlhole di le botlhokwa.”
Tsela ya go atlega: Leba madi ka tsela e e tshwanetseng.
Le fa o ka tswa o dira maiteko a magolo, o ka duela batho ba o ba kolotang ka dingwaga di le dintsi. Fa o ntse o tsweletse ka go duela dikoloto tsa gago, o ka tlhopha kafa o tla lebang seemo sa gago ka teng. Go na le gore re nne re akantse ka madi kgotsa kafa re a tlhokang ka teng, go molemo gore re tseye tsia kgakololo eno ya Baebele: “E re ka re na le dijo le se re ipipang ka sone, re tla kgotsofalela dilo tseno.”—1 Timotheo 6:8.
Go kgotsofalela seemo sa gago sa madi go dira gore o “tlhomamise dilo tse di botlhokwa thata.” (Bafilipi 1:10) “Dilo tse di botlhokwa thata” tseno di akaretsa kamano ya gago le Modimo le ba lelapa la gago. Georgios yo o nopotsweng fa godimo a re: “Le fa gone re ise re fetse go duela dikoloto tsa rona tsotlhe ga re tlhole re tlhoma mogopolo thata mo go tsone. Gone jaanong re itumetse mo lenyalong la rona e re ka re fetsa nako e ntsi le bana ba rona, le rona re le mmogo le go dira dilo tsa semoya mmogo.”
LEKANG SENO: Kwala dilo tse di o di tsayang di le botlhokwa mme o sa kgone go di reka. Go tswa foo, bona kafa o ka oketsang nako le maatla a o a dirisang mo go sengwe le sengwe se o se kwadileng mo lenaaneng la gago.
Mathata a dikoloto a baka kgatelelo ya maikutlo mme go lebana le one go tlhoka go itima dilo dingwe; le fa go ntse jalo diphelelo tsa gone di molemo. Monna mongwe yo o bidiwang Andrzej wa kwa Poland, o dumela jaana: “Fa ke utlwa gore mosadi wa me o ne a adimetse modiri ka ene madi a mantsi kwa bankeng, mme morago ga foo motho yoo a nyelela a sa mo duela, seo se ne sa dira gore go nne bosula tota mo lelapeng la rona.” Le fa go ntse jalo, fa a gopola kafa ene le mosadi wa gagwe ba ileng ba tsibogela kgang eo ka gone, a re: “Tota go ile ga dira gore re atamalane thata—e seng ka ntlha ya bothata ka bojone mme e le ka go bo re ne re dirisana mmogo go bo rarabolola.”
^ ser. 3 Maina mangwe mo setlhogong seno a fetotswe.
^ ser. 17 Go bona dikakantsho tse di oketsegileng, bona setlhogo sa motseletsele se se reng “Kafa o ka Laolang Madi ka Teng” mo makasineng wa Tsogang! ya September 2011 o o gatisitsweng ke Basupi ba ga Jehofa.
IPOTSE JAANA . . .
Nka thusa jang lelapa la me go tswa mo sekolotong?
Re ka dira jang gore sekoloto e se ke ya nna selo sa botlhokwa kgotsa sa senya kamano ya rona?


text:
Abejar
Abejar ke toropo kgolo kwa Spain, Europa. E na le baagi ba le 406.Go nale ditso tse di reng ka 1776, merafe e le meraro e ne ya kopana go aga motse wa Abejar. Merafe e e ne ya (nyelela) kwa Nuestra Señora del Camino, Piedrafita, le Barrio Bajero de Abejar.Ditso dingwe,tse di neng tsa gatisiwa ke Bernardo de la Torre, tsa re ngwe ya tsa masalela a ne a bonwa ke Saint James, mme peto ya legong yone ya dirwa ke Saint Lucas. O tswelela ka go tlhalosa gore 570, ya mebila e ne ya senyakwa ke Liuvigild.Fa lefelo la Priedrafita le sena go tlhoka batho, le la kopangwa le Abejar, mme se se ileng sa sala se gakologelwa ke leina ebong Virgin. Morago ga gore dikgaolo tse di kgaogangwe, di ne tsa aga motse o mongwe,mme ba sala ba nale kereke e le ngwefela ya parish ,e e ileng ya fiwa mokolobedtsi ebong Saint John.Morago ga kwelotlase ga thulaganyo le ka fa dilo di tshwanetseng go dirwa ka teng ,toropo e e neya fetola seemo sa yone mo ntheng ya ka fa kereke e neng e tsamaisiwa ka teng kwa kgaolong ya Old Castile, Soria legal , kwa irileng mo palo bathong ya ngwaga wa 1842, go ileng ga nna le batho ba le lekgolo le masome a mane le borataro le baagisanyi ba le makgolo a matlhano .lesome le bnoferabobedi le bone[1].
Mafelo a Bojanala, le a borbalo kwa Abejar[paakanyo | edit source]
Toropo ya Abejar e itsege thata ka mafelo a a kgatlhisang le bontle jwa toropo tse di tlisang bnotshelo.Batho ka bontsi ba rata toropo e fela thata bogolo jang fa go le bosigo.Go nale mafelo a go gorogelang baeng,a bontsi jwa one a a ratiwang ke bajanala ka gore a tsewa a le kwa godimo fela thata[2].


text:
THUTO 20
Tiro ya Setlhopha se se Laolang ke Eng Gompieno?
Mo lekgolong la ntlha la dingwaga, setlhopha se sennye sa ‘baaposetoloi le banna ba bagolwane kwa Jerusalema,’ se ne se direla e le setlhopha se se laolang, se dira ditshwetso tsa botlhokwa mo boemong jwa phuthego yotlhe ya Bakeresete ba ba tloditsweng. (Ditiro 15:2) Go sekaseka Dikwalo ka kelotlhoko le go ikobela kaelo ya moya wa Modimo go ne go ba thusa go dira ditshwetso tse ba neng ba dumalana ka tsone. (Ditiro 15:25) Ke one mokgwa o o latelwang le gompieno.
Ba dirisiwa ke Modimo go dira thato ya gagwe. Bakaulengwe ba ba tloditsweng ba ba direlang mo Setlhopheng se se Laolang, ba kgatlhegela thata Lefoko la Modimo e bile ba na le maitemogelo a go etelela pele mo dilong tsa semoya le go dira ditshwetso tsa gore tiro ya go rera e tshwanetse go dirwa jang. Ba kopana beke le beke go sekaseka dilo tse bakaulengwe ba bone ba di tlhokang mo lefatsheng lotlhe. Fela jaaka mo lekgolong la ntlha la dingwaga, ba neela ditaelo tse di theilweng mo Baebeleng, ba dirisa makwalo, balebedi ba ba etang kgotsa balebedi ba bangwe. Seno se dira gore batho ba Modimo ba nne le mogopolo o o tshwanang ba bo ba dire tiro e e tshwanang ka kutlwano. (Ditiro 16:4, 5) Setlhopha se se Laolang se etelela pele go rulaganngwa ga dijo tsa semoya, se kgothaletsa botlhe go baya tiro ya go rera kwa pele mo matshelong a bone, e bile ke sone se rulaganyang gore bakaulengwe bangwe ba tlhomiwe go etelela pele mo diphuthegong.
Ba ikobela kaelo ya moya wa Modimo. Setlhopha se se Laolang se ikaegile ka Molaodimogolo wa Lobopo lotlhe, e bong Jehofa le Tlhogo ya phuthego e bong Jesu go bona kaelo. (1 Bakorintha 11:3; Baefeso 5:23) Maloko a sone ga a itseye e le balaodi ba batho ba Modimo. Bone mmogo le Bakeresete botlhe ba ba tloditsweng, ‘ba nna ba sala Kwana Jesu morago go sa kgathalesege gore o ya kae.’ (Tshenolo 14:4) Maloko a Setlhopha se se Laolang a anaanela thata fa re ntse re a rapelela.
Ke bomang ba ba neng ba le mo setlhopheng se se laolang sa lekgolo la ntlha la dingwaga?
Setlhopha se se Laolang sa gompieno se batla kaelo ya Modimo jang?


text:
241E rile ka letsatsi la ntlha la beke, e sa le phakela, ba tla kwa phupung, ba tshotse makga a ba a baakantseng. 2Ba fitlhela lentswe le pitikolotswe mo phupung. 3Ya re ba tsena mo teng, ba se ka ba fitlhela setoto sa Morena Jesu. 4Ya re ba sa ntse ba akabetse ka ntlha ya moo, ba bona banna ba le babedi ba eme fa go bone, ba apere diaparo tse di phatsimang. 5Mme ya re ka ba boifa, mme ba obela difatlhego fa fatshe, banna bao ba ba raya ba re: “Lo batlelang mophedi mo baswing? 6Ga a yo fa, mme o tsositswe. Gakologelwang ka fa a buileng le lona ka teng, a sa ntse a le kwa Galelea 7a re: ‘Morwa-Motho o tshwanetse go neelwa mo diatleng tsa batho ba ba boleo, le go bapolwa le go tsoga ka letsatsi la boraro.’ ”
8Foo ba gakologelwa dipolelo tsa gagwe. 9Ya re ba sena go boa kwa phupung, dilo tsotlhe tseo ba di bolelela ba ba 11 le ba bangwe botlhe. 10E ne e le Maria Magtalena le Johana le Maria mma Jakobo le ba bangwe ba ba nang nabo, ba ba boleletseng baapostolo dilo tseo.
11Mme dipolelo tse tsa utlwala mo go bone jaaka e kete ke ditlotlo fela mme ba se ka ba dumela basadi. 12Petoro a nanoga, a sianela kwa phupung. Ya re a okomela mo teng, a bona masela a masweu a beilwe a le osi, a ba a boela kwa gae, a gakgamaletse se se dirafetseng.
13Jaanong ka lone letsatsi leo ba babedi ba bone ba ya kwa motsaneng wa Emause, o bokgakala jwa ona go tswa Jerusalema e neng e le dimaele tse di le robedi. 14Ba buisanya ka ga dilo tsotlhe tseo tse di dirafetseng. 15Ya re ba ntse ba buisanya, ba botsanya, Jesu ka esi a atamela, a tsamaya nabo.
16Mme matlho a bone a bo a siregile, mo ba se kang ba mo itse. 17A ba raya a re: “Mafoko a ke afe a lo a buisanyang lo ntse lo tsamaya?”
Mme ba ema, ba hutsafetse. 18Yo mongwe wa bone, e bong Keleopa, a mo araba a re: “A ke wena moeng o le wesi mo Jerusalema yo o sa itseng tse di dirafetseng teng mo malatsing ano?”
19A ba raya a re: “Dilo dife?”
Ba mo raya ba re: “Tsa ga Jesu wa Nasaretha, yo e neng e le monna wa moporofeti yo o thata mo tirong le mo lefokong fa pele ga Modimo le batho botlhe,
20ka fa baperesiti ba bagolo le ba lekgotla le legolo ba rona ba mo neetseng ka teng go atlholelwa loso, ba mmapola. 21Mme rona re ne re solofetse gore ke ene yo o tla gololang Iseraele. Le gona, kwa ntle ga dilo tsotlhe tse, kajeno e setse e le letsatsi la boraro, dilo tse di ntse di dirafetse.
22E bile basadi bangwe ba ga rona ba re gakgamaditse, ba ba neng ba phaketse, ba ya kwa phupung. 23Mme e rile ba sa fitlhele setoto sa gagwe, ba boa ba re, ba bonye pono ya baengele ba ba reng: ‘O phedile.’ 24Mme bangwe ba bone ba ba nang le rona ba ya kwa phupung, ba fitlhela go ntse fela jaaka basadi ba boletse; mme ene ba se ka ba mmona.”
Joh. 20:3-10
25Foo Jesu a ba raya a re: “Ao, basena-tlhaloganyo ke lona, ba lo pelo di bonya go dumela tsotlhe tse baporofeti ba di buileng! 26A Keresete o ne a sa tshwanela go boga dilo tseo le go tsena mo kgalalelong ya gagwe.” 27Jaanong a simolola ka Moše le ka baporofeti botlhe, a ba rarabololela tse di builweng ka ga gagwe mo Dikwalong tsotlhe.
Pes. 22
Jes. 53
28Jaanong ya re ba atamela motsana o ba yang go ona, mme ene a dira jaaka e kete o fetela pele, 29ba mo emelela ba re: “Lala le rona; gonne go maitsiboa, letsatsi le setse le fetile.” Foo a tsena, a nna nabo. 30Ya re a ntse nabo fa dijong, a tsaya senkgwe, a leboga, a se nathoganya, a se ba abela.
31Ke fa matlho a bone a sirologa, mme ba mo itse; a ba a nyelela mo ponong ya bone. 32Jaanong ba raana ba re: “A dipelo tsa rona ga di a ka tsa tuka mo teng ga rona, fa a ntse a bua le rona mo tseleng, a re tlhalosetsa Dikwalo?”
33Mme ba nanoga ka yona nako eo, ba boela kwa Jerusalema, ba fitlhela ba ba 11 ba phuthegile le ba ba nang nabo, 34ba ba reng: “Ruri, Morena o tsogile, o bonywe ke Simone!”
35Jaanong bone ba babedi ba bolela tse di dirafetseng mo tseleng le ka fa ba mo itsileng ka teng ka go nathoganya senkgwe.
36E rile ba ntse ba bua dilo tseo, ene ka esi a ema mo gare ga bone, a ba raya a re: “A kagiso e nne le lona!”
37Mme ba tshoga, ba boifa, ba itlhoma ba bona sedimo.
38A ba a ba raya a re: “Lo huduegelang? Dipelaelo di tsogelang mo dipelong tsa lona? 39Lebang diatla tsa me le dinao tse me; gonne ke nna ka nosi; mphopholeng lo bone. Sedimo ga se na nama le marapo, jaaka lo mpona ke na le tsona.”
40Ya re a sena go bua jalo, a ba bontsha diatla le dinao. 41Ya re ba ise ba dumele ka ntlha ya boitumelo, mme ba gakgametse, a ba raya a re: “A lo na le se se jewang fano?” 42Ba mo naya lenatho la tlhapi e e besitsweng le la lomepe lwa dinotshe.
43A di tsaya, a di ja fa pele ga bone.
44A ba a ba raya a re: “Mafoko a me a ke a buileng le lona, fa ke sa na le lona, ke a go re: Tsotlhe tse di kwadilweng ka ga me mo molaong wa ga Moše le mo baporofeting le mo dipesalomeng di tshwanetse go dirafala.”
18:31-33
24:27
45Ya baa gona o sedimosang tlhaloganyo ya bone gore ba tlhaloganye Dikwalo. 46A ba raya a re: “Go kwadilwe jalo, mme go ne go tshwanetse gore Keresete a boge, a be a tsoge mo baswing ka letsatsi la boraro, 47le gore go rerelwe merafe yotlhe boikwatlhao jo bo isang boitshwarelong jwa dibe ka leina la gagwe, go simolola mo Jerusalema. 48Lona lo basupi ba dilo tse. 49Mme itseng, ke lo romela mpho e lo e solofeditsweng ke Rre. Lona lo nne mo motseng wa Jerusalema go tle go tsamae lo newe nonofo e e tswang kwa bogodimong.”
16:7
Dit. 1:4
50Jaanong a ba gogela kwa ntle go fitlha go lebagana le Bethania; a tsholetsa mabogo a gagwe, a ba tshegofatsa. 51Ya re a ntse a ba tshegofatsa, a kgaogana nabo, a tlhatlosediwa kwa legodimong. 52Foo ba mo obamela, ba be ba boela kwa Jerusalema ka boitumelo jo bogolo; 53ba nna mo Tempeleng ka gale, ba leboga Modimo, ba o baka.


text:
131Mme Baiseraele ba fela ba dira tse di bosula mo matlhong a Morena. Ke fa Morena a ba neela mo diatleng tsa Bafelesita dinyaga di le 40.
2Jaanong ga bo go le monna mongwe wa losika lwa ga Dane kwa Sorea, yo leina la gagwe e leng Manoa. Mosadi wa gagwe o ne a le moopa, a sa tshole bana. 3Mme moengele wa Morena a iponatsa mo mosading yoo, a mo raya a re: “Bona, o moopa, ga o belege bana. Mme o tla ithwala, o belega ngwana wa mosimane. 4Mme jaanong a ko o itise; se nwe weine le fa e le bojalwa le e seng go ja sepe se se sa itshekang.
Lef. 11
5Gonne bona, o tla ithwala, o belega ngwana wa mosimane. A go se tle logare mo tlhogong ya gagwe, gonne mosimane yoo o tla nna moikiledi wa Modimo go tswa botsalong jwa gagwe; o tla simolola go golola Baiseraele mo diatleng tsa Bafelesita.”
1 Sam. 1:11
6Mosadi a ya, a bolelela monna wa gagwe a re: “Monna wa Modimo o tlile kwa go nna; o ne a lebega jaaka Moengele wa Modimo, a boitshega thata, mme ga ke a mmotsa kwa a tswang teng; le ene ga a a mpolelela leina la gagwe. 7O ntheile a re: ‘Bona, o tla ithwala, o belega ngwana wa mosimane. Mme jaanong, se nwe weine le fa e le bojalwa, o se je sepe se se sa itshekang; gonne mosimane yoo, e tla nna moikiledi wa Modimo go tswa botsalong go ya letsatsing la loso lwa gagwe.’ ”
8Ke fa Manoa a rapela Morena a re: “Ao! Morena, a monna wa Modimo yo ò mo romileng, a ke a tle gape kwa go rona, a re rute tse re tshwanetseng go di direla mosimane yo o tla tsalwang.”
9Modimo wa utlwa lentswe la ga Manoa. Moengele wa Modimo a tla gape kwa mosading a ntse fa fatshe kwa tshimong, mme Manoa, monna wa gagwe, a se na nae. 10Ke fa mosadi a akofa, a taboga, a itsise monna wa gagwe, a mo raya a re: “Bona, monna yo o neng a tlile kwa go nna maloba o iponaditse gape mo go nna.”
11Manoa a nanoga, a sala mosadi wa gagwe morago, a fitlha kwa monneng yole, a mmotsa a re: “A ke wena monna yo o buileng le mosadi?” A re: “Ke nna.”
12Manoa a re: “Jaanong fa lefoko la gago le dirafala, mosimane o tshwanetse go phela jang le go dira eng?”
13Moengele wa Morena a araba Manoa a re: “A mosadi a itise mo go tsotlhe tse ke di mmoleletseng. 14A a se je sepe se se tswang mo setlhareng sa moweine; a se ka a nwa weine le fa e le bojalwa; a se ka a ja sepe se se sa itshekang. Tsotlhe tse ke di mo laetseng a a di tshegetse.”
15Ke fa Manoa a raya Moengele wa Morena a re: “Nte re go die, re go baakanyetse potsane.”
16Mme Moengele wa Morena a fetola Manoa a re: “Le fa o ka ntia, ga ke ne ke ja dijo tsa gago. Mme fa o rata go direla Morena setlhabelo sa phiso, se baakanye.” Kana Manoa o ne a sa itse fa e le Moengele wa Morena.
17Ke fa Manoa a botsa Moengele wa Morena a re: “Leina la gago ke mang gore re tle re go tlotle motlhang lefoko la gago le dirafalang?”
18Mme Moengele wa Morena a mo fetola a re: “O boletsang leina la me? Kana ke le le gakgamatsang!”
19Ke fa Manoa a tsaya potsane le tshupelo ya teng ya dijo, a direla Morena setlhabelo sa phiso mo godimo ga lefika, mme Morena a dira ka mokgwa o o gakgamatsang: Manoa le mosadi wa gagwe ba bona 20kgabo ya molelo e tlhatlogela kwa legodimong e tswa mo aletareng le Moengele wa Morena a tlhatloga a le mo kgabong ya aletare. Ya re Manoa le mosadi wa gagwe ba bona jalo, ba wela fa fatshe ka difatlhego.
21Mme Moengele wa Morena a se ka a tlhola a iponatsa gape mo go Manoa le e seng mo mosading wa gagwe. Ke fa Manoa a lemoga gore e ne e le Moengele wa Morena.
22Jaanong Manoa a raya mosadi wa gagwe a re: “Ruri, re tla swa, gonne re bonye Modimo.”
Ekes. 33:20
23Mme mosadi wa gagwe a mo fetola a re: “Fa Morena a ka bo a ratile go re bolaya, o ka bo a se ka a amogela setlhabelo sa phiso le tshupelo ya dijo mo diatleng tsa rona; le gona o ka bo a se ka a re bontsha dilo tsotlhe tse le e seng go re utlwisa tse re sa tswang go di utlwa jaanong.”
24Mosadi a ba a belega ngwana wa mosimane, a mo taya leina la Simesone. Mosimane a gola, mme Morena a mo tshegofatsa. 25Mowa wa Morena wa simolola go mo tlhotlheletsa a le mo bothibelelong jwa ga Dane fa gare ga Sorea le Ešethaole.
14:6,19
15:14


text:
Dibasari le Dikadimomadi Tsa Setheo
Komiti ya Setheo ya Boitekanelo le Papalesego kwa Tirong
Komiti ya Setheo ya Ditirelo tsa Kemonokeng ya Baithuti (ICoSSS)
Foramo ya go Okediwa ga go Ikwadisa
Kokoano ya Setlhopha se Segolo sa Botsamaisi
Komiti ya Setheo ya Letshwao le le Tlhaolang Kgwebo (ICBID)
Foramo ya Setheo ya Puisano ka Dituelo ((IBF)
Diforamo Tsa Kwa Tirong
Komiti ya Direkoto Tsa Botsamaisi
Foramo ya Setheo ya Go Tshwarwa ga Batho ka Tekatekano mo Tirong le ya Tlhabololo ya Dikgono Tsa Badiri mo Tirong (Institutional Employment Equity and Skills Development Forum IEESDF)
Koimti ya Ditshwanelo tsa Batho


text:
A o ka rata go bala setlhogo seno ka %%?
BAEBELE E RUTA ENG?
Jesu Keresete ke Mang? (Karolo 2)
Ela tlhoko gore ke eng fa Baebele e re Jesu ga a lekane le Modimo. Printa khopi eno mme o arabe dipotso tse di mo go yone.
A Modimo o lebeletse gore batho ba rarabolole mathata a lefatshe?
Go na le sengwe mo baebeleng se se tlhomamisetsang batho gore ke buka e e tswang kwa Modimong.
O tlhoka go tsaya matsapa go tshela ka melaometheo ya Modimo. A go botlhokwa?
DINTLHA TSA GO ITHUTA BAEBELE
Setswana
Jesu Keresete ke Mang? (Karolo 2)
https://assetsnffrgf-a.akamaihd.net/assets/m/502015123/univ/art/502015123_univ_sqr_xl.jpg


text:
101Jaanong a tloga teng, a ya kwa nageng ya Jutea ka tsela e e kwa moseja ga Joretane; mme batho ba bantsi ba phuthegela gape kwa go ene, a ba a ba ruta ka fa a tlwaetseng ka teng.
2Bafarisai ba tla go ene, ba mmotsa gore a monna o letleletswe go tlhala mosadi wa gagwe. Mme ya bo e le go mo lalela.
3A ba araba a re: “Moše o lo laotse jang?”
4Ba re: “Moše o re letleletse go ka kwala lokwalo lwa tlhalo le go tlhala.”
Math. 5:31,32
5Jesu a ba raya a re: “Taolo eo, o e lo kwaletse ka ntlha ya bopeloethata jwa lona. 6Fela e sa le ka tshimologo ya tlholego ‘Modimo o ba dirile monna le mosadi.’
7‘Ke ka ntlha ya moo monna o tla tlogelang rraagwe le mmaagwe, a ngaparela mosadi wa gagwe,
8mme ba babedi ba, ba tla nna nama e le nngwe fela;’ ka moo ga ba tlhole ba le babedi, ke nama e le nngwe fela. 9Jaanong se Modimo o se kopantseng, a motho a se se kgaoganye.”
10Mo ntlong barutwa ba mmotsa gape ka ga tseo. 11A ba raya a re: “Fa motho a tlhala mosadi wa gagwe, a nyala o sele, o mo senyetsa nyalano.
12Le mosadi, fa a tlhala monna wa gagwe, a nyalwa ke o sele, o senya nyalano.”
13Tsatsi lengwe ga tsisiwa bana kwa go ene gore a ba ame; mme barutwa ba kgalemela ba ba ba tsisitseng. 14Ya re Jesu a bona, a gakala, a ba raya a re: “Lesang bana ba tle go nna, lo se ka lwa ba iletsa; gonne puso ya Modimo ke ya ba ba ntseng jalo. 15Ammaaruri ke lo raya ke re: Motho yo o sa tsholeng puso ya Modimo jaaka ngwana, ga a ka ke a tsena mo go yona ka gope.”
16A be a ba diketsa ka mabogo, a ba baya diatla, a ba tshegofatsa.
17Ya re a tswela mo tseleng, ga tabogela mongwe kwa go ene, a mo khubamela, a mmotsa a re: “Moruti yo o molemo, nka dirang gore ke tle ke rue bophelo jo bo sa khutleng?”
18Jesu a mo raya a re: “O mpiletsang yo o molemo? Ga go ope yo o molemo, fa e se a le mongwe fela, e bong Modimo. 19Ditaolo o a di itse tse di reng: ‘O se ka wa bolaya; o se ka wa dira boaka; o se ka wa utswa; o se ka wa supa tshupo ya kako; o se ka wa tsietsa; tlotla rraago le mmaago.’ ”
20Ene a mo raya a re: “Moruti, tsotlhe tse ke di tlhokometse go tloga bonyaneng jwa me.”
21Jesu a mo leba, a mo rata, a mo raya a re: “O tlhoka selo se le sengwe fela; yaa o rekise tsotlhe tse o nang natso, o abele bahumanegi, mme o tla nna le lehumo kwa legodimong, o be o tle, o sikare sefapaano, o ntshale morago.”
Math. 10:38
22Yoo a swaba ka ntlha ya lefoko leo, a tloga a hutsafetse; gonne o ne a na le dithuo tse dintsi.
23Jesu a šebašeba, a raya barutwa ba gagwe a re: “Kana go thata jang mo go ba ba nang le mahumo go ka tsena mo pusong ya Modimo!”
24Barutwa ba gakgamalela mafoko a gagwe ka letshogo. Jesu a boa a ba raya gape a re: “Banaka, kana go thata jang mo go ba ba ikantseng mahumo go ka tsena mo pusong ya Modimo!
1 Tim. 6:17
25Go ka nna botlhofo go kammele go tsena ka letshoba la lomao, bogolo go mohumi go tsena mo pusong ya Modimo.”
26Mme ba rerega mo go fetisang, ba raana ba re: “Gona go ka pholosiwa mang?”
27Jesu a ba leba a re: “Mo bathong go a pala, mme e seng mo Modimong; gonne mo Modimong tsotlhe di ka kgonega.”
28Jaanong Petoro a simolola go mo raya a re: “Bona, rona re tlogetse tsotlhe, ra go sala morago.”
29Jesu a re: “Ammaaruri ke lo raya ke re: Ga go na ope yo o tlogetseng ntlo gongwe bomorwa-rraagwe gongwe bokgaitsadie gongwe mmaagwe gongwe rraagwe gongwe bana gongwe masimo ka ntlha ya me le ka ntlha ya Efangele, 30yo jaanong mo sebakeng seno a se kitlang a bona ga lekgolo matlo le bomorwa-rraagwe le bokgaitsadie le bommaagwe le bana le masimo mmogo le dipogiso, le go bona bophelo jo bo sa khutleng mo lefatsheng le le tlang. 31Mme ba bantsi ba e leng ba pele ba tla nna ba morago, le ba e leng ba morago ba tla nna ba pele.”
32Jaanong ba ne ba le mo tseleng, ba ya kwa Jerusalema; Jesu a bo a ba eteletse pele, mme ba gakgamala, le ba ba mo latetseng ba boifa. Ke fa a tsaya ba ba 12 gape, a ba bolelela tse di tla mo dirafalelang
33a re: “Bonang, re tlhatlogela kwa Jerusalema; mme Morwa-Motho o tla neelwa baperesiti ba bagolo le Baitsedikwalo, ba tla mo atlholela loso, ba be ba mo neela baheitane. 34Ba tla mo sotla, ba mo kgwela mathe, ba mo seola, ba mmolaya; mme o tla tsoga morago ga malatsi a le mararo.”
35Jaanong ga tla go ene Jakobo le Johane, bomorwa Sebeteo, ba mo raya ba re: “Moruti, re rata gore o re direle se re tla se go kopang.”
36A ba botsa a re: “Lo rata ka lo direla eng?”
37Ba mo araba ba re: “Re nee gore re tle re nne, mongwe ka fa letsogong le le jang la gago, yo mongwe ka fa go la molema, mo kgalalelong ya gago.”
38Jesu a ba fetola a re: “Ga lo itse se lo se kopang. A lo nonofile go nwa senwelo se ke yang go se nwa, gongwe go kolobediwa ka kolobetso e ke yang go kolobediwa ka yona?”
Luka 12:50
39Ba mo araba ba re: “Re nonofile.”
Mme Jesu a ba raya a re: “Senwelo se ke se nwang lo tla se nwa, le kolobetso e ke kolobediwang ka yona lo tla kolobediwa ka yona.”
Tshen. 1:9
40Mme go nna ka fa letsogong le le jang la me le ka fa go la molema ga se ga me go go naya, go tla newa bone ba ba go baakanyeditsweng.
41Ya re ba ba lesome ba utlwa, ba simolola go ngongoregela Jakobo le Johane. 42Jesu a ba ipiletsa, a ba raya a re: “Lo itse gore ba ba kaiwang balaodi ba merafe, ba e busa ka thata, le bagolo ba yona ba a e laola.
43Mme go se ka ga nna jalo mo go lona; yo o ratang go nna mogolo mo go lona, a a nne modiredi wa lona;
44le gona, yo o ratang go nna wa kwa pele mo go lona, a a nne motlhanka wa botlhe. 45Gonne le ene Morwa-Motho ga a tla go direlwa, mme o tsile go direla le go ntsha bophelo jwa gagwe go nna segololo sa ba bantsi.”
46Jaanong ba fitlha kwa Jerigo. Mme ya re a tswa mo Jerigo, a na le barutwa ba gagwe le batho ba bantsi, mokopi wa sefofu, e bong Baratimeo, morwa Timeo, a bo a ntse fa tseleng. 47Ya re a utlwa, fa e le Jesu wa Nasaretha, a simolola go goa a re: “Morwa Dafita, Jesu, nkutlwela botlhoko?”
48Ba bantsi ba mo kgalemela ba re, a didimale; mme ene a goa bogolo bogolo a re: “Morwa Dafita, nkutlwele botlhoko!”
49Ke fa Jesu a ema a re: “Mmitseng!” Ba bitsa sefofu, ba se raya ba re: “Namatshega o nanoge; o a go bitsa.”
50Foo a latlha kobo ya gagwe, a supuga, a tla go Jesu.
51Jesu a tswa molomo, a mmotsa a re: “O rata ka go direla eng?” Sefofu sa mo araba sa re: “Rabuni,10:51 Ke go re: Moruti wa me. dira gore ke boe ke bone.”
52Jesu a mo raya a re: “Tsamaya; tumelo ya gago e go fodisitse.”
Ka bonako a boa a bona, a ba a mo sala morago mo tseleng.


text:
521Setekia o ne a le dinyaga di le 21, fa a tsena mo bogosing. O ne a busa dinyaga di le 11 mo Jerusalema. Leina la ga mmaagwe e ne e le Hamutale, morwadia Jeremia wa kwa Lebena. 2A dira tse di sa siamang mo matlhong a Morena fela jaaka go dirile Joyakime. 3Gonne tseo di dirafaletse Jerusalema le Juta ka ntlha ya bogale jwa Morena, go fitlhelela a ba latlha fa pele ga gagwe.
Mme Setekia a tlhanogela kgosi ya Babele. 4E rile ka ngwaga wa robongwe wa puso ya gagwe ka letsatsi la lesome la kgwedi ya lesome, ga tla Nebukatenesare, kgosi ya Babele, kwa Jerusalema, a na le mephato yotlhe ya batlhabani ba gagwe; ba mo dikanyetsa ka ntwa, ba aga dikago tsa tlhaselo mo tikologong ya gagwe. 5Motse wa nna wa dikanyediwa jalo ke ntwa go ya ngwageng wa 11 wa kgosi Setekia. 6Ka la robongwe la kgwedi ya bone tlala ya nna e kgolo mo motseng; batho ba ba tswang kwa nageng ba tlhoka dijo. 7Ke fa ba sutlhelela mo motseng. Batlhabani botlhe ba tshaba, ba tswa mo motseng bosigo ka tsela ya kgoro e e fa gare ga dipota tse pedi, e e fa tshimong ya kgosi – Bakalatea ba ntse ba dikanyeditse motse – ba tshaba ka tsela e e yang kwa Lebaleng la Joretane. 8Mme batlhabani ba Bakalatea ba latelela kgosi Setekia, ba mo tshwarela mo nageng ya Jerigo. Ke fa batlhabani botlhe ba gagwe ba phatlalala, ba mo tshabela. 9Bakalatea ba tshwara kgosi, ba e isa kwa kgosing ya Babele kwa Ribela mo nageng ya Hamathe; yona ya e atlholela petso teng. 10Kgosi ya Babele ya bolaya bomorwa Setekia fa pele ga matlho a gagwe; le gona ya bolaya dikgosana tsotlhe tsa Juta kwa Ribela. 11Setekia ene kgosi ya Babele ya mo foufatsa, ya mmofa ka dikeetane, ya mo isa kwa Babele, ya mo tsenya mo ntlong ya kgolegelo go fitlhelela letsatsing la loso la gagwe.
12Ka ngwaga wa 19 wa puso ya ga Nebukatenesare, kgosi ya Babele, ka kgwedi ya botlhano e le some, ga tla Nebusaratane, tlhogo ya bafemedi ba kgosi, yo e leng modiredi wa kgosi ya Babele, a fitlha kwa Jerusalema. 13A fisa Ntlo ya Morena le ntlo ya kgosi le matlo otlhe a Jerusalema; a fisa matlo a magolo otlhe ka molelo. 14Dipota tsotlhe tse di mo tikologong ya Jerusalema tsa digwa ke batlhabani botlhe ba Bakalatea ba ba nang le molaodi wa bafemedi ba kgosi. 15Fa e le bahumanegi bangwe ba morafe le masalela a batho ba ba setseng mo motseng le bathobi ba ba ineetseng kgosi ya Babele le masalela a ditswerere: Botlhe bao Nebusaratane, molaodi wa bafemedi ba kgosi, a ba isa mo botshwarong. 16Mme fa e le bahumanegi ba kwa nageng, bangwe ba bone, Nebusaratane, molaodi wa bafemedi ba kgosi, a ba sadisa go nna balemi ba masimo a moweine le ba masimo a mangwe.
17Maotwana a kgotlho a a neng a le fa Ntlong ya Morena le dikolotsana tsa tlhatswetso le “lewatle” la kgotlho, tse di neng di le fa Ntlong ya Morena, Bakalatea ba di thubaganya, ba isa kgotlho ya tsona kwa Babele.
18Le gona ba tsaya dipitsa le diolola-melora le dithipa le megopo e e kgatshetsang le maso le dijana tse tsotlhe tsa kgotlho, tse ba neng ba dira ka tsona mo tirelong-Modimo. 19Molaodi wa bafemedi ba kgosi, ene a tsaya megotšwana le dikgamelo tsa molora le megopo e e kgatshetsang le dipitsa le ditlhomo tsa dipone le maswana le dipitsana, e bong tsotlhe tse e leng gouta fela le tsotlhe tse e leng selefera fela. 20Maotwana a mabedi le “lewatle” le dikgomo di le 12 tsa kgotlho, tse di neng di le rwele le dikolotsana tsa tlhatswetso tse kgosi Salomo o neng a di diretse Ntlo ya Morena – bokete jwa kgotlho ya dilo tse tsotlhe tse ba palelwa ke go bo lekanya.
21Fa e le maotwana, bogodimo jwa ona e ne e le jwa mabogo a le 18; mogala wa mabogo a le 12 o ne o kopanya le le lengwe; bokima jwa lobota lwa lone e ne e le bophara jwa menwana e mene, le ne le le logapa ka mo teng. 22Leotwana le ne le na le tlhogo ya lone ya kgotlho; bogodimo jwa tlhogo e ne e le jwa mabogo a le matlhano. Tharaanyo ya digaranata e ne e kgabisa tlhogo mo tikologong, e le ya kgotlho yotlhe. Leotwana la bobedi le ne le kgabisitswe fela jalo; digaranata le tsona di le mo go lone. 23Diagaranata tse di bonalang di ne di le 96. Digaranata tsotlhe tse di mo tharaanyong tikologong di ne di le lekgolo.
24Le gona molaodi wa bafemedi ba kgosi a tsaya Seraya, moperesiti yo mogolo, le Sefanya, moperesiti wa bobedi, le badisa ba bararo ba mejako. 25Mo motseng a tsaya mongwe wa badiredi ba lapa la kgosi, yo e neng e le mookamedi wa batlhabani, le banna ba ba supang ba kgosing ba ba fitlhetsweng mo motseng, le mokwaledi wa molaodi wa batlhabani, yo o neng a kua mephato ya batlhabani mo bathong ba lefatshe, le banna ba le 60 ba kwa nageng ba ba fitlhetsweng mo teng ga motse: 26Bona bao Nebusaratane, molaodi wa bafemedi ba kgosi, a ba tsaya, a ba isa kwa kgosing ya Babele kwa motseng wa Ribela. 27Mme kgosi ya Babele ya ba itaya, ya ba bolaela kwa Ribela mo nageng ya Hamathe.
Ka mokgwa oo Bajuta ba ne ba ntshiwa mo lefatsheng la bone. 28Batho ba Nebukatenesare o ba isitseng mo botshwarong ka ngwaga wa bosupa e ne e le Bajuta ba le 3 023.
29Ka ngwaga wa 18 wa puso ya ga Nebukatenesare go tlosiwa bale 832. 30Ka ngwaga wa 23 wa puso ya ga Nebukatenesare Nebusaratane, molaodi wa bafemedi ba kgosi, a isa Bajuta ba le 745 mo botshwarong. Botlhe mmogo e ne e le 4 600.
31Jaanong e rile Joyagine, kgosi ya Juta, a sena go fetsa dinyaga di le 37 a ntse a le mo kgolegong, ka kgwedi ya 12 e le 25, Ewile-Merotage, kgosi ya Babele, a tlhomogela Joyagine, kgosi ya Juta, pelo, a mo ntsha mo ntlong ya kgolegelo. E ne e le ka ngwaga wa ntlha wa puso ya gagwe.
32A bua nae ka bopelonomi, sedulo sa gagwe sa bogosi a se okamisa ditulo tsa dikgosi tse di neng di na nae kwa Babele. 33A ba a mo apola diaparo tsa kgolego, a mo apesa tsa tlotlo, a ja dijo kwa kgosing ka malatsi otlhe a bophelo jwa gagwe. 34Tse a phelang ka tsona o ne a di fiwa ke kgosi ya Babele ka botlalo ka fa go batlegang ka teng ka letsatsi lengwe le lengwe, ka malatsi otlhe a bophelo jwa gagwe go fitlhelela letsatsing la loso lwa gagwe.